Wanita enggan tinggalkan sempadan India-China dakwa diri jelmaan dewi
Oleh KOSMO!

4 Jun 2022, 9:30 pm
NEW DELHI – Seorang wanita dari Lucknow, India yang telah tinggal secara haram di kawasan larangan Nabhidhang berhampiran sempadan India-China enggan meninggalkan tempat itu, lapor stesen televisyen NDTV.
Ini kerana wanita itu, Harminder Kaur mendakwa dia adalah jelmaan Dewi Parvai dan akan mengahwini Dewa Shiva yang tinggal di Gunung Kailash.
Pasukan polis yang ditugaskan untuk mengeluarkan wanita itu dari kawasan larangan terpaksa pulang kerana dia mengancam mahu membunuh diri jika mereka berkeras, kata polis Pithoragarh, Supritendan Lokendra Singh.
“Bagaimanapun, kami memutuskan untuk menghantar pasukan yang lebih besar untuk menurunkannya secara paksa ke bandar Dharchula. Wanita itu ialah seorang penduduk dari bandar Aliganj di Uttar Pradesh.
“Dia telah pergi bersama ibunya ke kampung Gunji selama 15 hari dengan kebenaran oleh Majistret Sub-Bahagian (SDM) Dharchula tetapi enggan meninggalkan kawasan itu walaupun kebenarannya tamat pada 25 Mei,” katanya.
Lokendra berkata, sepasukan polis tiga anggota terdiri daripada dua sub inspektor dan seorang inspektor dihantar dari Dharchula untuk membawa pulang wanita itu tetapi terpaksa pulang.

“Kami kini merancang untuk menghantar 12 anggota polis termasuk anggota perubatan pada Jumaat ini untuk membawa pulang wanita itu,” katanya. – Agensi


Lebih sejuta pelancong lawat negara sejak 1 April
Oleh MOHD YUNUS YAKKUB

4 Jun 2022, 6:20 pm
SHAH ALAM – Lebih sejuta pelancong asing memasuki negara ini sejak pembukaan pintu sempadan negara pada 1 April lalu.
Menteri Pelancongan, Seni dan Budaya, Datuk Seri Nancy Shukry berkata, jumlah itu disumbangkan kebanyakannya dari Singapura selain didorong pelaksanaan dasar terhadap pematuhan operasi standard (SOP) Covid-19 yang lebih mudah.
Katanya, ini termasuk tiada kuarantin, ujian saringan, tidak wajib mengambil insurans dan sebagainya.
“Sekarang ini, Jepun dan India juga sedang dilihat membuka sempadannya kepada kita selain Korea Selatan dan Iran.
“Kita optimis untuk mencapai sasaran dua juta pelancong menjelang hujung tahun ini,” katanya pada sidang akhbar hari ini.
Terdahulu, beliau melancarkan kempen #GoJalanLah dan Livery Firefly oleh Tourism Malaysia dengan kerjasama syarikat penerbangan Firefly yang turut dihadiri Ketua Pegawai Eksekutifnya, Philip See.

Kempen tersebut menyaksikan tawaran pakej pelancongan termasuk hotel dan penerbangan bersama Firefly pada harga diskaun sehingga 35 peratus yang boleh ditempah melalui laman www.fireflyz.com.my sehingga 30 Jun bagi perjalanan sehingga 31 Disember tahun ini.
Dalam perkembangan berlainan, Nancy memaklumkan Kementerian Pelancongan, Seni dan Budaya (MOTAC) tidak menerima sebarang laporan pengesahan terhadap hotel-hotel yang tidak dapat beroperasi atau ditutup selepas negara memasuki fasa endemik.
“Dari segi sudut, tutup terus, kita belum menerima laporan pengesahan, cuma yang isunya ketika itu adalah tiada orang masuk. Tetapi apabila kita buka untuk domestik, hotel kembali dibuka kepada umum.
“Selain itu, kita juga memerlukan lebih ramai lagi pekerja untuk membantu sektor industri seperti hotel dan spa,” katanya. -KOSMO! ONLINE.


NSL: Perak Phoenix rakam kemenangan kedua
Oleh MUHAMMAD ZUHAILY BADLISHAH

4 Jun 2022, 6:39 pm
KUALA LUMPUR – Perak Phoenix meneruskan momentum cemerlang apabila mencatat kemenangan kedua dalam saingan Sooka Netball Super League (NSL) 2022 selepas menewaskan Melaka Mystic 56-31 hari ini.
Seperti biasa, kapten Perak, Khairunnisa Nazri terus menjadi senjata utama buat pasukannya sebagai penyumbang utama jaringan dalam aksi di Stadium Juara, Bukit Kiara itu.
Dua kemenangan itu secara tidak langsung meniupkan semangat Perak Phoenix yang akan berdepan cabaran sebenar apabila menentang pilihan utama, Johor Jewels untuk perlawanan ketiga esok.
Bagaimanapun, goalkeeper Perak Phoenix, Ezzatul Husna Samat mengakui, mereka masih ada kelemahan yang perlu diperbaiki kerana membenarkan Melaka Mystic melakukan kebangkitan pada suku masa terakhir permainan.
MELAKA Mystic (kiri) melakukan kebangkitan saat akhir untuk mengejar Perak Phoenix, namun terpaksa akur juga apabila tewas dengan keputusan 31-56. – AFIQ RAZALI
“Sangat berpuas hati dengan prestasi ini walaupun ada rasa tergugat dengan Melaka Mystic yang cuba mengejar di suku terakhir. Kami perlu tingkatkan persembahan untuk aksi seterusnya.
“Kami banyak lakukan kesalahan dari segi hantaran dan kerap terlepas bola. Bahagian serangan juga kurang keluar untuk mengambil bola.

“Jadi kami perlu rancang strategi yang baik di setiap posisi kerana lawan seterusnya Johor sangat kuat,” katanya.
Sebagai rekod, ini adalah kemenangan kedua Perak Phoenix daripada dua aksi setakat ini selepas menewaskan Negeri Sembilan (NS) Venom 42-32 semalam. – KOSMO! ONLINE


Permainan ekstrem rosak, pengunjung tergantung di udara
Oleh KOSMO!

4 Jun 2022, 9:00 pm
WASHINGTON – Sebuah permainan Aero 360 di Amerika Syarikat (AS) dilaporkan berhenti di tengah-tengah putaran sehingga menyebabkan pengunjung tergantung di udara, lapor laman berita India Today, semalam.
Insiden menakutkan itu berlaku di Taman Kennywood, barat Pennsylvania pada Isnin lalu. Video kejadian telah disiarkan di laman YouTube.
Rakaman menunjukkan sebilangan pengunjung di taman hiburan itu sedang tergantung secara terbalik pada permainan Aero 360.
“Pegawai sedang menyiasat kejadian di mana sebilangan pengunjung tersangkut dalam permainan Aero 360 di Taman Hiburan Kennywood, barat Pennsylvania.
“Pengunjung telah dipindahkan dan pegawai memaklumkan tiada siapa cedera,” demikian kapsyen pada klip video berkenaan
Menurut laporan, pihak pengurusan mengarahkan permainan itu kekal ditutup sehingga siasatan selesai.

“Kakitangan penyelenggaraan bertindak balas dengan dengan pantas mengubah kedudukan permainan itu dan memindahkan pengunjung dengan selamat.
“Keselamatan adalah keutamaan kami. Permainan itu masih ditutup sementara siasatan dijalankan,” kata jurucakap taman itu. – Agensi


Taliban Pakistan umum gencatan senjata dengan Islamabad
Oleh KOSMO!

4 Jun 2022, 8:00 pm
KABUL – Taliban Pakistan mengumumkan gencatan senjata dengan kerajaan negara itu selepas rundingan yang diuruskan oleh kerajaan Taliban di Afghanistan, lapor akhbar Saudi Gazette semalam.
Tehreek-e-Taliban Pakistan (TTP) berkata, kemajuan besar telah dicapai dalam rundingan di Kabul dan gencatan senjata akan dilanjutkan sehingga pemberitahuan kelak.
Seorang pegawai kerajaan Pakistan berkata, rundingan itu bergerak ke arah positif, lapor AFP.
TTP telah memerangi angkatan bersenjata Pakistan selama bertahun-tahun.
TTP mahu mengenakan peraturannya di wilayah Pakistan di sepanjang sempadan dengan Afghanistan. Kawasan pegunungan itu telah lama menjadi sarang kegiatan militan.
Kumpulan itu mendapat manfaat daripada hubungan rapat dengan Taliban Afghanistan, lapor wartawan BBC, Secunder Kermani di Islamabad.

Sejak Taliban menguasai Afghanistan tahun lalu, TTP telah meningkatkan serangan di Pakistan, membunuh berpuluh-puluh askar kerajaan pada 2021.
Rundingan yang sedang berlangsung di Kabul itu adalah antara militan dan jirga, sebuah himpunan ahli politik Pakistan dan ketua-ketua puak.
Tidak dijelaskan mengenai syarat bagi sebarang penyelesaian. – Agensi


Bapa pikul beg sekolah, netizen kritik anak tidak tahu berdikari
Oleh KOSMO!

4 Jun 2022, 7:30 pm
NEW DELHI – Sebuah hantaran di media sosial India mendapat perhatian netizen kerana memaparkan gambar seorang lelaki tua memikul beg kedua-dua anaknya di bahunya, lapor laman berita India Today semalam.
Gambar itu telah dimuat naik oleh seorang pegawai Perkhidmatan Pentadbiran India (IAS), Awanish Sharan.
Dia ialah seorang pengguna media sosial yang gemar dan sering menyiarkan kandungan yang memberi inspirasi dan merangsang pemikiran di Twitter.
Walaupun gambar itu sudah lama, tetapi ia kembali menjadi tular baru-baru ini.
“Sesetengah jasa tidak mampu dibayar,” demikian kapsyen pada ciapan berkenaan.
Sebilangan pengguna tidak bersetuju dengan pandangan Awanish dan berpendapat lelaki tua itu sepatutnya membiarkan kedua-dua anaknya memikul beg galas mereka sendiri.

Gambar itu mendapat perhatian netizen di ruangan komen.
“Ini membuatkan saya menangis,” tulis seorang netizen.
“Ini satu kesilapan dalam generasi baharu anak-anak dan ibu bapa atau datuk dan nenek. Jika tidak mampu memikul beg sendiri, anda tidak akan berdikari dalam hidup,” komen netizen lain. – Agensi


Terharu terima bantuan Yayasan Keluarga Malaysia
Oleh MOHD AZLI ADLAN

4 Jun 2022, 4:11 pm
KUALA NERUS – Keprihatinan kerajaan yang mengambil cakna nasib anak-anak yang kehilangan bapa akibat Covid-19 amat menyentuh hati seorang remaja lelaki berusia 13 tahun.
Muhammad Mursyide Islamie Muhammad Mayuddin berkata, kehilangan bapanya, Muhammad Mayudin Abdul Rahman, 49, pada 4 November tahun lalu telah memberi kesan besar kepada keluarganya.
Dia yang juga anak bongsu kepada 10 beradik berkata, tanggungjawab menyara keluarga kini digalas oleh abangnya, Muhammad Majadidun Islam, 28, yang berkhidmat sebagai pendakwah bebas.
“Arwah ayah (Muhammad Mayudin) semasa hayatnya berkhidmat sebagai pengajar kelas talaqi. Saya mahu meneruskan usahanya menjalankan kerja-kerja dakwah dengan belajar bersungguh-sungguh bagi mencapai cita-cita menjadi ulama.
“Alhamdulillah saya diterima untuk belajar di tingkatan satu di Sekolah Menengah Agama (Atas) Sultan Zainal Abidin baru-baru ini,” katanya ketika ditemui pada Program Aspirasi Jelajah Keluarga Malaysia di sini hari ini.
Terdahulu dia merupakan salah seorang daripada 10 penerima bantuan Yayasan Keluarga Malaysia yang disampaikan Perdana Menteri, Datuk Seri Ismail Sabri Yaakob.

Selain bantuan kewangan, Yayasan Keluarga Malaysia juga bertanggungjawab memberi sokongan kebajikan dan pendidikan kepada anak-anak yang kehilangan ibu atau bapa akibat Covid-19, kemalangan dan bencana lain sehingga mereka berusia 18 tahun. – KOSMO! ONLINE


Jemaah umrah meninggal akibat tekanan darah tinggi – Polis
Oleh EDDY AQMAL MOHAMED HAMIDI

4 Jun 2022, 5:43 pm
SEPANG – Polis mengesahkan kematian seorang wanita sebaik tiba di Lapangan Terbang Antarabangsa Kuala Lumpur (KLIA) semalam adalah disebabkan komplikasi darah tinggi.
Ketua Polis Daerah KLIA, Asisten Komisioner Imran Abdul Rahman berkata, pihaknya menerima panggilan memaklumkan tentang kejadian pada pukul 1.10 petang melibatkan seorang wanita tempatan berusia 53 tahun.
“Pihak polis telah menerima panggilan memaklumkan tentang satu kematian melibatkan seorang wanita di aerobridge Gate C12 untuk pesawat MH8021 dan pemeriksaan fizikal ke atas si mati tidak menemui sebarang kesan mencurigakan.
“Berdasarkan hasil siasatan yang dilakukan, mangsa dikesan ada menghidap sakit darah tinggi,” katanya ketika dihubungi di sini hari ini.
Menurut Imran, jenazah telah diuruskan mengikut prosedur operasi standard (SOP) Covid-19 dan jenazah telah dihantar ke Hospital Serdang untuk tindakan selanjutnya.
Terdahulu, Kosmo! Online hari ini melaporkan seorang wanita jemaah umrah yang baru sahaja pulang dari Tanah Suci Mekah menghembuskan nafas terakhir sebaik tiba di KLIA.

Menurut laporan daripada seorang mutawif, wanita tersebut difahamkan telah rebah dan pengsan sejurus keluar dari pintu pesawat.
Menurutnya, mangsa juga telah dibantu oleh kru kapal dan pasukan perubatan namun disahkan meninggal dunia di lokasi kejadian.-KOSMO! ONLINE.


Kim Pan-gon muktamadkan senarai 23 pemain negara
Oleh MUHAMAD ARDIE PUTRA SUHAIMI

4 Jun 2022, 5:35 pm
PETALING JAYA – Ketua jurulatih skuad Harimau Malaya, Kim Pan-gon mengesahkan 23 senarai pemain yang akan mewakili negara bagi mengharungi aksi Kumpulan E saingan kelayakan Piala Asia 2023 bermula Rabu ini.
Menurut kenyataan yang dikeluarkan Persatuan Bola Sepak Malaysia (FAM) sebentar tadi, enam pemain telah digugurkan oleh pengendali import dari Korea Selatan itu.
“Tiada dalam senarai tersebut ialah penjaga gol Kalamullah Al-Hafiz Mat Rowi, Afiq Fazail, Kogileswaran Raj, Shahrul Nizam Ros Hasni, Liridon Krasniqi, Norshahrul Idlan Talaha serta Syahmi Safari.
“Syahmi terdahulu telah dilepaskan daripada kem latihan pusat pada 31 Mei lalu kerana masalah kesihatan.
“FAM mengucapkan terima kasih atas komitmen yang telah diberikan para pemain ini di sepanjang kem latihan pusat sejak 20 Mei lalu.
“Pemain yang tidak terpilih ini tetap akan berada dalam senarai bersedia sekiranya penggantian pemain perlu dilakukan,” kata kenyataan tersebut.

Seramai 13 pemain kelab Johor Darul Ta’zim (JDT) termasuk dua pemain naturalisasi, Guilherme de Paula dan Mohamadou Sumareh dikekalkan Pan-gon kali ini.
Skuad Harimau Malaya dijadualkan menentang Turkmenistan pada Rabu depan, Bahrain (11 Jun 2022) dan Bangladesh (14 Jun 2022), dengan semua aksi dilangsungkan di Stadium Nasional, Bukit Jalil.
Berikut senarai penuh 23 pemain skuad Harimau Malaya
PENJAGA GOL
Farizal Marlias (JDT)
Khairulazhan Khalid (Selangor)
Ahmad Syihan Hazmi (NSFC)
PERTAHANAN
Shahrul Saad (JDT)
Corbin Ong (JDT)
Matthew Davies (JDT)
V. Ruventhiran (JDT)
Ahmad Khuzaimi Piee (NSFC)
Dominic Tan (Sabah FC)
Dion Cools (SV Zulte Waregem)
Junior Eldstal (Chonburi FC)
TENGAH
Syamer Kutty Abba (JDT)
Nazmi Faiz Mansor(JDT)
Safiq Rahim (JDT)
Arif Aiman Hanapi (JDT)
Akhyar Rashid (JDT)
Faisal Halim (TFC)
Nor Azam Azih (Sri Pahang)
Mohamadou Sumareh (JDT)
PENYERANG
Safawi Rasid (JDT)
Syafiq Ahmad (JDT)
Guilherme de Paula (JDT)
Darren Lok (PJ CITY)


10,000 kakitangan Tesla akan dibuang kerja
Oleh KOSMO!

4 Jun 2022, 6:00 pm
BANDAR RAYA NEW YORK – Ketua Pegawai Eksekutif (CEO) Tesla, Elon Musk memberitahu eksekutif tertinggi syarikat itu bahawa mereka perlu mengurangkan 10 peratus pekerja atau kira-kira 10,000 orang dan menghentikan pengambilan buat sementara waktu di seluruh dunia, lapor portal berita MailOnline semalam.
Bilionair itu menghantar emel dalaman tentang keperluan mengurangkan kakitangan di tengah-tengah prospek ekonomi yang suram akibat inflasi dan perang di Ukraine.
Tesla menggaji hampir 100,000 orang di syarikat itu dan anak syarikatnya pada akhir 2021, menurut pemfailan SEC tahunannya.
Bagaimanapun, mesej itu tidak menjelaskan punca kebimbangan Musk dan tidak mengulas sama ada ia akan menjejaskan pengambilalihan Twitter yang bernilai AS$44 bilion (RM193.2 bilion).
Saham Tesla turun serta merta dalam dagangan pra-pasaran berikutan komen yang dikeluarkan pada Khamis lalu.
Harga saham syarikat kereta elektrik itu menjunam 3.3 peratus pada Jumaat lalu manakala Dow Jones merosot 0.5 peratus, S&P 500 susut 0.7 peratus dan Nasdaq jatuh 1.2 peratus.

Syarikat itu menghadapi satu lagi kemunduran ketika pengawal selia di AS menyiasat aduan mengenai sistem brek automatik pada kereta Model 3 dan Model Y keluaran Tesla.
Lebih 700 pelanggan telah membuat aduan mengenai kenderaan mereka yang berhenti secara tiba-tiba ketika dalam perjalanan pada kelajuan tinggi. Bilangan itu dua kali ganda berbanding jumlah rungutan pada tahun lepas.
Musk telah memberi amaran dalam beberapa minggu kebelakangan ini tentang risiko kemelesetan.
Arahan pembekuan pengambilan pekerja dan pengurangan kakitangan adalah mesej paling langsung dan berprofil tinggi seumpamanya. – Agensi


Ribut petir, hujan lebat di 4 negeri petang ini
4 Jun 2022, 5:59 pm
PETALING JAYA – Jabatan Meteorologi Malaysia (MetMalaysia) meramalkan ribut petir, hujan lebat dan angin kencang akan melanda empat negeri petang ini.
Metmalaysia dalam satu kenyataan berkata, keadaan cuaca di empat negeri itu dijangka berlarutan sehingga pukul 8 malam ini.
“Negeri yang terlibat adalah Perak membabitkan Larut, Matang dan Selama, Hulu Perak, Kuala Kangsar, Kinta dan Kampar manakala di Pahang pula membabitkan Tanah Tinggi Cameron dan Bentong.
“Kawasan di Sarawak melibatkan Kuching (Bau dan Kuching), Serian (Serian), Samarahan, Sri Aman (Sri Aman), Betong, Sarikei (Sarikei dan Meradong), Sibu (Sibu), Mukah (Tanjung Manis, Daro, Matu dan Dalat), Kapit (Bukit Mabong dan Belaga), Miri (Miri dan Marudi) dan Limbang (Limbang).
“Di Sabah pula membabitkan Pedalaman (Sipitang dan Keningau), Pantai Barat (Putatan, Penampang, Kota Kinabalu dan Tuaran), Tawau (Lahad Datu) dan Sandakan (Telupid),” ujarnya dalam kenyataan hari ini.
Tambah kenyataan itu lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE.


NSL: Selangor Angels laung amaran awal
Oleh MUHAMMAD ZUHAILY BADLISHAH

4 Jun 2022, 5:20 pm
KUALA LUMPUR – Selangor Angels seperti sudah mempunyai jawapan untuk mengisi kekosongan ditinggalkan An Najwa Azizan yang berhijrah menyertai Johor Jewels pada saingan Sooka Netball Super League (NSL) 2022.
Ia berdasarkan prestasi meyakinkan yang dipamerkan goal shooter, Siti Aminah Ahmad selepas memainkan watak penting dalam kemenangan 64-36 ke atas Kedah Sunshine di Stadium Juara, Bukit Kiara hari ini.
Kapten Selangor Angels, Yati Akhtar Mahtar berpuas hati dengan keseluruhan prestasi rakan sepasukannya sebelum turun menentang juara bertahan, Kuala Lumpur (KL) Wildcats untuk aksi seterusnya malam esok.
“Dua pemain baharu amat membantu terutama (Siti) Aminah kerana dia adalah percaturan utama kami menggantikan An Najwa.
“Biasalah aksi pertama dia sedikit perlahan sebelum perlahan-lahan bangkit ke tahap sebenar. Berdasarkan prestasi hari ini, dia amat membantu pasukan.
“Kami cuba gunakan pelbagai kombinasi pemain supaya semua dapat bermain hari ini sebelum turun bertemu KL esok,” katanya.

KARISHMA (kiri) turut menjadi sandaran utama Selangor Angels musim ini bagi mengisi ketiadaan An Najwa. – AFIQ RAZALI
Bukan sahaja Siti Aminah tetapi pemain-pemain lain terutama seorang lagi shooter Selangor Angels, Karishma S. Loganathan juga berjaya menghasilkan banyak jaringan buat skuad bimbingan Azizah Abu itu.
Corak permainan pantas ditunjukkan Selangor Angels juga memberi gambaran pasukan tempat ketiga musim lalu itu layak diangkat antara pencabar utama kejuaraan kali ini selain KL Wildcats dan Johor Jewels. – KOSMO! ONLINE


Banyak kes rogol, jangan hanya salahkan kerajaan negeri – TMB Kelantan
Oleh ROSLIZA MOHAMED

4 Jun 2022, 6:14 pm
KOTA BHARU – Orang ramai tidak seharusnya menunding jari dengan semata-mata menyalahkan kerajaan negeri apabila berlaku kes rogol dan sumbang mahram di Kelantan seperti yang dilaporkan di media sejak kebelakangan ini.
Timbalan Menteri Besar Kelantan, Datuk Mohd. Amar Nik Abdullah, beliau bagaimanapun tidak menafikan kes-kes tersebut yang dilaporkan oleh pihak media.
“Apabila kes-kes seperti itu berlaku, tidak wajar semua pihak menyalahkan kerajaan negeri yang dikenali sebagai Serambi Mekah.
“Tidak dinafikan ada kes sedemikian dilaporkan sejak kebelakangan ini di Kelantan. Tidak semestinya negeri lain tiada kes ini tetapi apabila melibatkan Kelantan, ia akan jadi besar,” katanya ketika ditemui pemberita di Festival Kelantan-Jepun 2022 di Mydin Tunjong di sini hari ini.
Mengulas lanjut, Mohd. Amar berkata, orang ramai juga tidak boleh menyalahkan ibu bapa, sebaliknya ia adalah sikap anak mereka sendiri yang terlibat dalam kes tersebut.
Menurutnya, Kelantan mempunyai dasar Membangun Bersama Islam dan kerajaan negeri sentiasa berusaha untuk memberi kefahaman mengenai pendidikan agama.

“Apabila ada kes kecurian, kita tidak akan salahkan polis sedangkan masing-masing mempunyai tanggungjawab. Contoh itu sama juga dengan kerajaan dan rakyat.
“Sebagai orang Islam, kita sepatutnya hidup dengan ajaran agama. Jika tiada polis, kita sepatutnya tetap jadi orang baik,” katanya. – KOSMO! ONLINE


Jururawat ditipu pelaburan dalam TikTok
Oleh KHAIRULMIZAN YAHYA

4 Jun 2022, 5:04 pm
KUANTAN – Gara-gara tertarik dengan iklan pelaburan saham di laman sosial TikTok, seorang penjawat awam akhirnya menanggung kerugian sehingga RM20,130 selepas terpedaya dengan pelaburan palsu terbabit.
Pemangku Ketua Jabatan Siasatan Jenayah Komersial Pahang, Deputi Superintendan Yap Huat Tian berkata, mangsa adalah seorang wanita berusia 44 tahun dan bekerja sebagai seorang jururawat di sebuah hospital kerajaan.
“Kejadian bermula 20 Mei lalu apabila mangsa melihat iklan pelaburan saham di TikTok dan berminat untuk mengetahui lebih lanjut mengenai pelaburan berkenaan dan telah menghubungi nombor telefon yang tertera pada iklan itu.
“Mangsa diberitahu bahawa syarikat Aladdin Kapitol merupakan syarikat pelaburan saham emas, petroleum dan gas malah mangsa turut ditawarkan dengan empat pakej pelaburan,” katanya dalam kenyataan, di sini hari ini.
Katanya, mangsa telah memilih pakej gold dengan bayaran sebanyak RM250 dan akan menerima pulangan sehingga RM7,800 dalam masa lapan hingga 12 jam.
“Selain itu, mangsa juga telah memberikan maklumat diri seperti yang diminta oleh suspek bagi menyertai pelaburan berkenaan dan dalam tempoh 29 Mei hingga 2 Jun, mangsa telah membuat enam transaksi bayaran berjumlah RM20,130 ke dalam pelbagai akaun bank atas nama berbeza.

“Suspek turut meminta mangsa membayar RM5,620 sebagai komisien staf pelaburan namun mangsa enggan membuat pembayaran berkenaan dan merasakan dirinya telah ditipu sebelum membuat laporan polis di Ibu Pejabat Polis Daerah (IPD) Temerloh, semalam,” katanya.
Yap berkata, kes berkenaan masih disiasat mengikut Seksyen 420 Kanun Keseksaan kerana menipu dan pihak polis menasihat orang ramai supaya tidak mudah mempercayai apa-apa pelaburan yang begitu mudah menjana keuntungan berlipat ganda dalam masa yang singkat. – KOSMO! ONLINE


Dunia boleh lupakan hasrat capai imuniti kelompok Covid-19
Oleh KOSMO!

4 Jun 2022, 5:02 pm
PHILADELPHIA – Pakar kesihatan terkemuka memaklumkan bahawa impian masyarakat dunia untuk mewujudkan imuniti kelompok Covid-19 tidak akan menjadi kenyataan, lapor stesen penyiaran ABC, semalam.
Pada awal pandemik, saintis dan pakar kesihatan awam bersandar pada pengalaman mereka dengan virus lain untuk membuat ramalan tentang Covid-19 dengan harapan penularan dapat dihentikan selepas program vaksinasi mencapai tahap tertentu.
Namun selepas dua tahun berlalu dan walaupun selepas pengenalan vaksin yang sangat berkesan, saintis kini menyedari Covid-19 tidak mungkin hilang sepenuhnya.
Meskipun imuniti kelompok melalui vaksinasi meluas boleh menjadi strategi berjaya untuk virus tertentu seperti cacar dan polio, saintis tidak lagi menganggap alternatif sama akan berkesan dengan wabak korona.
Kekebalan imuniti kelompok merujuk kepada situasi di mana virus tidak boleh merebak kerana ia terus ‘bertembung’ dengan sistem antibodi yang berdaya tahan terhadapnya.
Bagaimanapun, imuniti kelompok bergantung pada beberapa andaian iaitu yang pertama, individu yang ‘kebal’ virus secara semula jadi dan kedua, individu diberi vaksin serta tidak boleh menyebarkan virus.

Sepanjang pandemik ini berlanjutan, dua hal tersebut tidak berlaku dengan Covid-19 sekali gus menyimpulkan bahawa sasaran imuniti kelompok tidak lagi realistik.
Ini kerana kekebalan vaksin berkurangan dengan cepat, individu yang telah diimunisasi penuh masih boleh menyebarkan virus dan mutasi Covid-19 yang terlalu cepat hingga menyukarkan saintis meramal situasi masa hadapan.
“Apabila anda mendapat vaksin, ia mendorong dua jenis tindak balas imun.
“Satu tindak balas adalah untuk membina antibodi yang mampu bertahan tiga hingga enam bulan. Antibodi ini boleh melindungi badan walaupun dari penyakit ringan,” kata Pengarah Pusat Pendidikan Vaksin di Hospital Kanak-kanak Philadelphia,  Dr Paul Offit.
Virus yang menyebabkan Covid-19 mempunyai tempoh inkubasi yang singkat. Kebanyakan individu yang dijangkiti menjadi berjangkit dalam beberapa hari pertama, tempoh yang terlalu singkat sebelum sel memori diaktifkan untuk membina antibodi.
Oleh kerana sel memori akhirnya bertindak kira-kira dua minggu, jangkitan biasanya tidak akan berkembang melebihi penyakit ringan.
Namun pada masa itu, ramai orang sudah pun menularkan virus kepada kelompok lain.
“Semua vaksin masih memberikan perlindungan yang teguh terhadap penyakit yang teruk.
 “Sayangnya, tiada satu pun daripada vaksin akan memberikan hasil yang sangat baik dalam mencegah jangkitan,” kata ahli virologi Sekolah Perubatan Harvard, Dr. Dan Barouch. – Agensi


Padah curi sportrim kereta, 3 suspek diberkas
4 Jun 2022, 4:37 pm
AMPANG – Tindakan tiga individu termasuk seorang wanita disyaki bersekongkol mencuri rim aloi (sport rim) kereta mengundang padah apabila kesemua diberkas di dua lokasi berasingan di Selangor dan Kuala Lumpur semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pada 17 Mei lalu sekitar pukul 7 malam pengadu berusia 43 tahun yang bekerja di bengkel kereta meletak kereta milik pelanggan jenis Honda Accord di belakang bengkel di Jalan Merdeka 3 Industri Park, dalam keadaan baik.
“Pada 24 Mei lebih kurang pukul 9 pagi semasa hendak buka bengkel, pengadu dapati keempat tayar serta rim aloi kereta berkenaan telah tiada,” ujarnya dalam kenyataan hari ini.
Menurutnya, susulan kejadian itu, pada 3 Jun lebih kurang pukul 5 petang, sepasukan pegawai dan anggota Bahagian Siasatan Jenayah daerah telah menangkap tiga suspek yang terdiri daripada dua lelaki dan seorang wanita tempatan berusia 23 hingga 33 tahun.
“Seorang lelaki tempatan diberkas di Taman Muda, di sini manakala dua lagi suspek di Batu 3 Jalan Cheras, Kuala Lumpur.
“Pihak polis telah merampas tiga buah telefon bimbit dan dua kereta jenis Proton Wira Aeroback serta Proton wira yang dipercayai digunakan suspek semasa kejadian.

“Turut dirampas satu tayar bersama rim aloi yang dipercayai barang kes yang hilang,” ujarnya.
Jelas beliau, semakan mendapati suspek pertama mempunyai lapan rekod jenayah lampau manakala suspek kedua dan ketiga masing-masing mempunyai sembilan rekod berkaitan dadah dan jenayah.
Katanya, ketiga-tiga suspek ditahan reman selama empat hari sehingga 7 Jun. – KOSMO! ONLINE.


RM5.034 bilion diperuntuk untuk projek pembangunan sekolah
Oleh MOHD AZLI ADLAN

4 Jun 2022, 3:33 pm
KUALA NERUS – Kerajaan memberi fokus terhadap kepentingan pendidikan dengan memperuntukkan RM5.034 bilion bagi projek pembangunan sekolah dan institusi pendidikan di seluruh negara.
Perdana Menteri, Datuk Seri Ismail Sabri Yaakob berkata, peruntukan tersebut diluluskan di bawah Rolling Plan 2 Rancangan Malaysia ke-12 (RMK-12).
“Bagi Terengganu, terdapat 79 projek baharu dan sambungan bagi pembangunan sekolah serta institusi pendidikan dengan kos keseluruhan RM914.79 juta.
“Daripada jumlah ini, sebanyak 42 projek telah siap sepenuhnya, 18 projek di peringkat pelaksanaan atau pembinaan dan 19 projek berstatus pra bina,” katanya.
Beliau berkata demikian ketika merasmikan majlis penutup Program Aspirasi Jelajah Keluarga Malaysia peringkat Terengganu di sini hari ini.
Terengganu merupakan negeri keempat dikunjungi oleh Program Aspirasi Jelajah Keluarga Malaysia selepas Johor, Perlis dan Sabah.

Seramai kira-kira 20,000 pengunjung menghadirinya sepanjang tiga hari penganjurannya bermula Khamis lalu dengan nilai jualan termasuk Program Jualan Keluarga Malaysia sebanyak lebih RM4 juta. – KOSMO! ONLINE


RF3 diiktiraf jenama terbaik The BrandLaureate
Oleh NUR HUDA MUSA

4 Jun 2022, 3:26 pm
PETALING JAYA – Pengasas syarikat RF3, Datuk Seri Nazeri Omar telah menerima anugerah The BrandLaureate SMEs BestBrands Award 2022 – ICON of SMEs baru-baru ini.
Syarikatnya itu turut menerima The BrandLaureate Prominent Business BestBrands Awards 2022 dalam kategori Rangkaian Pemasaran.
Anugerah itu diadakan untuk meraikan jenama-jenama Perusahaan Kecil dan Sederhana (PKS) yang hebat dan berjaya dalam menghadapi wabak Covid-19, bertahan membina jenama mereka, mengangkat ekonomi dan membantu rakyat yang memerlukan.
Majlis tersebut turut menyaksikan The BrandLaureate BrandLeadership Award 2022 – CEO of the Year dianugerahkan kepada Ketua Pegawai Eksekutif Widad Facility Management Sdn Bhd, Datuk Julaini Jusoh.
Presiden Dunia Brandlaureate, Dr KK Johan berkata, posisi nombor satu tidak berlaku dalam sekelip mata sebaliknya ia adalah perjalanan yang perlu melalui banyak pasang surut bagi mengenal pasti apa yang terbaik untuk perniagaan dan jenama sesebuah syarikat.
“Tidak ada jalan pintas untuk berjaya kerana kejayaan boleh mengambil masa bertahun-tahun, tetapi jika anda percaya pada jenama anda dan visinya, anda pasti akan berjaya.

“Jenama mesti diterajui oleh pemimpin jenama yang kuat dan benar-benar komited jika ingin menjadi menjadi yang terbaik di dunia,” katanya.
Sementara itu, sejajar dengan misi TWBF untuk mengembangkan The BrandLaureate BestBrands Awards di peringkat global, The BrandLaureate memperluaskan penganugerahan untuk mengiktiraf jenama pada skala yang besar.
Susulan itu, seramai 10 Pengerusi Penganjur telah dilantik pada 24 Februari 2022 di The BrandLaureate Bumiputera dan World Halal BestBrands Awards 2022 dan 10 lagi Pengerusi Penganjur dari pelbagai industri telah dilantik.
Turut hadir pada majlis itu ialah, Timbalan Menteri di Jabatan Perdana Menteri, Datuk Mastura Tan Sri Datuk Mohd. Yazid. – KOSMO! ONLINE


Remaja maut, rakan cedera nahas dua motosikal
Oleh YATIMIN ABDULLAH

4 Jun 2022, 3:43 pm
PASIR MAS – Seorang remaja maut manakala rakannya cedera selepas motosikal yang dinaiki mereka hilang kawalan sebelum merempuh sebuah motosikal di Kampung Banggol Che Wan, Jalan Meranti di sini semalam.
Dalam kejadian kira-kira pukul 6.30 petang itu, Muhamad Izzul Irfan Razali, 13, yang membonceng motosikal jenis SYM maut di lokasi kejadian dan penunggang motosikal tersebut, Abdul Mu’min Rosdi, 13, cedera pada bahagian kepala.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal mendapati, motosikal yang dinaiki kedua-dua mangsa sedang dalam perjalanan dari arah Meranti menghala ke Pohon Tanjung di sini.
Menurutnya, semasa tiba di lokasi kejadian, sebuah motosikal jenis Yamaha Lagenda yang dinaiki dua lelaki berusia 20 dan 18 tahun dipercayai dari arah sama cuba memotong motosikal mangsa.
“Insiden itu menyebabkan motosikal yang ditunggang Abdul Mu’min bersama Muhamad Izzul Irfan dan hilang kawalan sebelum merempuh bahagian belakang motosikal dinaiki dua lelaki berkenaan.
“Muhamad Izzul Irfan Razali disahkan meninggal dunia di lokasi kejadian manakala rakannya cedera pada bahagian kepala dan kini dirawat di Hospital Universiti Sains Malaysia, Kubang Kerian,” katanya dalam satu kenyataan hari ini.

Menurut Mohd. Nasaruddin, dua lelaki yang menaiki motosikal Yamaha Lagenda itu hanya mengalami cedera ringan.
Katanya, siasatan lanjut mendapati, mangsa dan rakannya tidak memakai topi keledar selain kedua-dua remaja itu tidak mempunyai lesen memandu.
Tambahnya, kes disiasat mengikut Seksyen 41 Akta Pengangkutan Jalan 1987. – KOSMO! ONLINE


6,000 usahawan sertai program fizikal Richworks
Oleh ISKANDAR SHAH MOHAMED

4 Jun 2022, 4:02 pm
SHAH ALAM – Lebih daripada 6,000 bangsa usahawan menyertai program 10x Bina Bisnes Berjaya: Bangkit Bisnes Dari Krisis anjuran RichWorks International Sdn. Bhd. (RichWorks) di sini, hari ini.
Program keusahawanan selama dua hari di Pusat Konvensyen Setia City (SCCC) yang berakhir esok itu meliputi bimbingan strategi dan panduan pengurusan perniagaan oleh Pengasas RichWorks yang juga Mentor Usahawan, Datuk Wira Dr. Azizan Osman.
Ketua Pegawai Perniagaan RichWorks, Radz Mohd. berkata, penyertaan program secara fizikal itu disifatkan sebagai yang paling ramai dianjurkan pihaknya selepas pandemik Covid-19.
“Kami bersyukur kerana program ini mendapat sambutan menggalakkan, dengan lebih 11,000 usahawan telah mendaftar secara atas talian.
“Alhamdulilah, lebih 6,000 peserta hadir dari seluruh negara, sekali gus jumlah penyertaan paling banyak sejak program fizikal terakhir dilaksanakan kami pada Januari 2020,” katanya pada sidang akhbar program berkenaan sebentar tadi.
Sebahagian daripada ribuan peserta yang hadir.
Program percuma itu turut dihadiri kira-kira 300 usahawan jutawan, atau ahli Titanium bimbingan Richworks dan Azizan.

Menurut Radz, pihaknya mahu terus berkongsi kepakaran dalam mentransformasikan perniagaan bangsa usahawan di negara ini.
“RichWorks bukan hanya membimbing untuk meningkatkan jualan bisnes, malah membina dan mengekalkannya sehingga berjaya.
“Oleh demikian, kita memutuskan untuk menganjurkan program ini dalam tempoh hanya 15 hari bagi menyokong usahawan ketika tempoh mencabar ini,” ujarnya.
Tambah beliau, transformasi sesebuah perniagaan tidak berlaku dalam sekelip mata dan perlu melalui beberapa proses.
“Setiap usahawan perlu menjalani tiga fasa iaitu foundation (asas), transformasi dan acceleration (pecutan) perniagaan,” katanya.
Radz Mohd.
Dalam pada itu, Radz berkata, Richworks sedang meneruskan perbincangan untuk membawa usahawan Titanium ke Bali, Indonesia pada September depan.
“Difahamkan, seramai 50 wira usahawan bakal dipilih Kementerian Pelancongan dan Ekonomi Kreatif Indonesia untuk menyertai program itu nanti,” katanya. – KOSMO! ONLINE


1,000 asnaf, B40 serbu agihan ayam proses percuma
Oleh MUHAMMAD AYMAN GHAFFA

4 Jun 2022, 2:19 pm
KOTA BHARU – Seramai 1,000 golongan asnaf dan keluarga B40 hadir menerima sumbangan berupa seekor ayam dan sekampit beras lima kilogram di pekarangan Stadium Sultan Muhammad Ke-IV di sini hari ini.
Program anjuran Vitagold Health Sdn. Bhd. (Vitagold Health) mendapat sambungan daripada orang ramai di sekitar daerah ini yang datang seawal pukul 8 pagi untuk mengambil keperluan makanan itu.
Salah seorang penerima, Lida Che Din,55, berkata, dia bersama 30 lagi ahli Kelab Kebajikan Asnaf Kelantan hadir ke program itu selepas dimaklumkan oleh rakan-rakannya mengenai agihan ayam proses percuma.
Menurutnya, sumbangan ayam dan beras itu amat bermakna kerana ia sedikit sebanyak dapat meringkan golongan asnaf sepertinya yang tidak mempunyai pendapatan ketika ini.
“Sejujurnya, seekor ayam ini boleh dijadikan lauk selama seminggu untuk saya dan dua anak. Sehari kami akan goreng tiga ketul ayam dan seekor itu mampu bertahan seminggu.
“Mungkin pada orang lain sumbangan seekor ayam dan sekampit beras ini kecil nilainya. Bagi asnaf seperti saya, ia amat membantu dalam kehidupan seharian terutamanya untuk mengisi perut keluarga,” katanya ketika ditemui pemberita selepas Program Vitagold Cakna Masyarakat di sini hari ini.

Sementara itu, Pengerusi Vitagold Health, Mohd. Faizuddin Che Mahmood berkata, sumbangan itu merupakan salah satu usaha syarikat tersebut untuk membantu golongan asnaf dan keluarga B40 terutamanya semasa harga bahan mentah seperti ayam proses meningkat harga ketika ini.
Menurutnya, kesemua ayam proses itu dibawa dari ladang ternakan Ayam Segar Makmur Gold Sdn. Bhd. yang merupakan syarikat tunjang kepada Vitagold Health di Padang Tembak di sini dan Kuantan, Pahang
“Saya amat tersentuh apabila program ini mendapat sambutan yang menggalakkan daripada golongan asnaf dan B40. Ia sekali gus menunjukkan realiti sebenar bahawa ramai yang terkesan akibat kenaikan harga barangan ketika ini.
“Ini merupakan program pertama kami mengagihkan ayam proses. Selepas ini, kami akan menjalankan program sama di Bandar Baru Bangi, Selangor dan Kuantan dalam masa terdekat,” katanya. – KOSMO! ONLINE


Jemaah umrah meninggal dunia sebaik tiba di KLIA
Oleh KOSMO!

4 Jun 2022, 2:25 pm
PETALING JAYA – Seorang jemaah wanita yang baru sahaja pulang dari Tanah Suci Mekah menghembuskan nafas terakhir di Lapangan Terbang Antarabangsa Kuala Lumpur (KLIA) sebaik tiba di sini, hari ini.
Menurut laporan daripada mutawif, Zakariya Abd. Rasip, jemaah umrah tersebut difahamkan telah rebah dan pengsan sejurus keluar daripada pintu pesawat.
Menurutnya, mangsa juga telah dibantu oleh kru kapal dan pasukan perubatan namun disahkan meninggal dunia di lokasi kejadian.
“Alhamdulillah jenazah Allahyarhamah jemaah umrah kumpulan dua dari Kota Tinggi, Johor telah kembali ke rahmatullah selepas keluar pintu pesawat.
“Jenazah juga telah selamat diuruskan dengan kerjasama baik dari kru Malaysia Airlines (MAS), kakitangan dan polis KLIA,” katanya dalam satu hantaran hari ini.
Katanya, laporan juga telah dibuat di pejabat imegresen dan Balai Polis KLIA serta jenazah telah dihantar ke Hospital Serdang untuk urusan selanjutnya.

“Semoga Allah memuliakan Almarhumah husnul khatimah dan takziah buat seluruh keluarga,” ujarnya. – KOSMO! ONLINE


Penguatkuasaan agresif DBKL terhadap kemasukan kenderaan berat pada waktu puncak
Oleh ZAKKINA WATI AHMAD TARMIZI

4 Jun 2022, 3:39 pm
SEREMBAN – Kementerian Wilayah Persekutuan tidak akan berkompromi dengan mana pihak yang menggunakan kenderaan berat untuk memasuki laluan waktu terhad ke pusat bandar raya Kuala Lumpur pada waktu puncak.
Timbalan Menterinya, Datuk Seri Jalaluddin Alias berkata, oleh itu pihaknya telah meminta penguat kuasa Dewan Bandaraya Kuala Lumpur (DBKL) bagi meningkatkan pemantauan agar dapat menghalang kemasukan kenderaan berat pada waktu tersebut yang menyebabkan kesesakan lalu lintas.
“Saya telah meminta DBKL melipat kali gandakan pemantauan bagi mencegah kemasukan kenderaan berat ke ibu kota yang menyumbang kepada kesesakan lalu lintas dan menjejaskan kelancaran aliran trafik di Lembah Klang.
“Di pihak kementerian kami tidak lagi boleh bertolak ansur dalam hal ini kerana kami telah mendengar pelbagai rungutan mengenai isu kesesakan dan akan mengambil tindakan sepenuhnya.
“Kerja-kerja baik pulih yang tidak sewajarnya berlaku pada waktu puncak, selain itu, orang ramai yang meletakkan kenderaan tanpa sebab dan peniaga yang menjalankan perniagaan yang menyumbang kepada kesesakan juga akan diambil tindakan. Saya mohon maaf kepada semua kerana penguatkuasaan akan dijalankan sangat agresif selepas segala peringatan telah diberikan,” katanya.
Beliau yang juga Ahli Parlimen Jelebu berkata demikian kepada pemberita selepas merasmikan Program Pengimarahan Masjid Kariah Pantai di sini hari ini.

Yang hadir sama, Ketua Aktivis Persatuan Pengguna Islam Malaysia (PPIM), Datuk Nadzim Johan dan Pengasas Yayasan Malindo Worldwide, Prof. Datuk Sri Dr. Reex Wong Chin Choong.
Dua hari lalu, Jabatan Pengangkutan Jalan (JPJ) melarang semua pengendali syarikat atau pemandu kenderaan barangan membabitkan kenderaan berat dengan muatan (BDM) melebihi 7,500 kilogram memasuki jalan raya utama di Kuala Lumpur dari pukul 6.30 pagi hingga 9.30 pagi dan 4.30 petang hingga 7.30 malam setiap hari. – KOSMO! ONLINE


Isu bekalan ayam bulat selesai dalam sebulan
Oleh SITI A'ISYAH SUKAIMI

4 Jun 2022, 4:00 pm
SERDANG – Isu bekalan ayam bulat dijangka selesai dalam tempoh sebulan sekali gus akan mencukupi menjelang Aidiladha nanti sebagaimana analisis yang dijalankan oleh Jabatan Perkhidmatan Veterinar (DVS).
Ketua Pengarah Perkhidmatan Veterinar, Datuk Dr. Noorlizan Mohd. Noor berkata, ia adalah komitmen daripada semua pihak termasuk industri, kementerian dan jabatan-jabatan yang berkaitan selain galakan oleh kerajaan.
Menurutnya, pihaknya sedia maklum terdapat kekurangan bekalan ayam bulat di pasaran tempatan atas pelbagai faktor termasuk jangkitan penyakit yang meningkat disebabkan program vaksin tidak mengikut rejim yang sepatutnya.
“Kemudian dikaitkan pula dengan isu kekurangan pekerja dan keadaan semasa. Selain itu, perubahan cuaca selain penternak sistem beban terbuka yang mana ayam berdepan dengan masalah ‘stress’ dan kadar tukaran makanan (FCR) tidak cekap.
“Itu dikatakan lambat pertumbuhan ayam yang sepatutnya 35 hari hingga 42 hari, ayam ini sudah boleh jual dengan berat mencapai 1.8 hingga 2 kilogram (kg),” katanya ketika ditemui pada Sambutan Hari Veterinar Sedunia Peringkat kebangsaan Tahun 2022 di sini hari ini.
Hadir sama, Ketua Setiausaha (KSU) Kementerian Pertanian dan Industri Makanan (MAFI), Datuk Haslina Abdul Hamid.

Beliau berkata, peningkatan kos makanan sehingga 30 peratus turut memberi kesan signifikan kepada kos pengeluaran ayam dan ia ditambah lagi dengan kekurangan pekerja, keadaan cuaca serta ancaman penyakit.
“Justeru pihak industri terpaksa mengurangkan sedikit populasi ayam ternakan sekali gus ia akan memberi kesan tiga minggu kemudian,” ujarnya.
Mengulas lanjut, beliau berkata, dalam memastikan sumber import yang meluas bagi bekalan ayam bulat, pihak DVS bersama Jabatan Kemajuan Islam Malaysia (Jakim) bergerak ke beberapa negara untuk menjalankan audit rumah dan loji penyembelihan sama ada yang sedia ada atau baharu.
“Sekiranya memenuhi syarat yang ditetapkan, kita akan dapat sumber meluas untuk membawa masuk ayam ke negara ini dengan harga kompetitif,” katanya. – KOSMO! ONLINE


Tikam sahaja saya daripada tabur fitnah – Jasmin Hamid
Oleh MOHD. HAIKAL ISA

4 Jun 2022, 2:06 pm
PETALING JAYA – Suami didakwa betizen sebagai penyebab dirinya diserang sakit jantung sehingga terlantar di hospital, dramatis Jasmin Hamid memohon agar tuduhan  tidak berhati perut sebegitu segera dihentikan.
Jasmin atau nama sebenarnya, Jasmiah Abdul Hamid seboleh-bolehnya enggan menghiraukan kata-kata nista yang ditinggalkan khalayak kepada suaminya, Nazmir Abd Rahim, namun sebagai isteri, dia berasa perlu untuk mempertahankan lelai yang turut bertindak sebagai pengurusnya itu.
“Hentikanlah fitnah terhadap saya dan suami, lebih baik anda tikam sahaja saya daripada menabur fitnah sebegini.
“Selama ini, saya tak pernah ambil peduli dengan komen-komen netizen tetapi, saya perlu bersuara kerana kasihan akan suami,” ujarnya menerusi siaran langsung (live) TikTok baru-baru ini.
Semalam, Kosmo! Online melaporkan suami Jasmin, Nazmir didakwa netizen sabagai punca mengapa pelakon drama, 7 Hari Mencintaiku 3 itu diserang penyakit jantung.
Antara komen yang ditinggalkan menyebut itulah balasan diterima Jasmin yang berkahwin dengan suami ‘pucuk muda’.

Sementara itu, ada juga dalam kalangan mereka melahirkan tuduhan melulu, mengaitkan hubungan seksual mereka yang dibatasi jurang usia jauh sebagai antara punca dirinya dikejarkan ke hospital serta ditahan di wad CCU. – KOSMO! ONLINE


Tiada pawang hujan ‘bertugas’ di Grand Prix E Jakarta
Oleh KOSMO!

4 Jun 2022, 3:41 pm
JAKARTA – Gabenor Jakarta, Anies Baswedan menolak sebarang alternatif berkaitan penggunaan pawang atau bomoh dalam memastikan cuaca baik bagi sesi perlumbaan Grand Prix E di Ancol, hari ini.
Menurut laporan laman Coconut News, Anies memilih untuk memantau sebarang perubahan cuaca dengan bantuan Agensi Meteorologi, Klimatologi dan Geofizik (BMKG).
BMKG telah ditugaskan untuk menyediakan data cuaca kepada penganjur dan pasukan perlumbaan untuk grand prix Formula E sulung di bandar raya itu pada 4 Jun.
Dalam erti kata lain, tidak akan ada bomoh hujan yang akan dipanggil bagi menghalang hujan turun semasa hari perlumbaan.
“Tiada bomoh. Kami sedang berbincang dengan BMKG untuk pemantauan cuaca.
“Kami di Jakarta sentiasa menggunakan pengetahuan dan data untuk bekerja,” kata Anies.

Pada bulan Mac lalu, seorang pawang bomoh bernama Rara Istiani Wulandri atau Mbak Rara dipanggil untuk menghentikan hujan ketika hari perlumbaan MotoGP Mandalika.
Ketika itu, Mbak Rara menjadi tajuk utama berita di seluruh dunia selepas dia melakukan ritual ketika hujan sedang turun dengan lebat.
Walaupun media asing menghargai perbuatan itu sebagai kebiasaan tradisional Indonesia, ramai rakyat Indonesia, khususnya golongan yang menolak fahaman dukun, menganggap Mbak Rara memalukan negara. – Agensi


Kura-kura hilang ditemui masih hidup selepas 30 tahun
Oleh KOSMO!

4 Jun 2022, 2:00 pm
RIO DE JANEIRO – Seekor kura-kura yang hilang pada tahun 1982 di Rio de Janeiro, Brazil telah ditemui 30 tahun kemudian dalam keadaan masih hidup dan sihat di loteng rumah pemiliknya, lapor akhbar Daily Star, kelmarin.
Kura-kura bernama Manuela itu milik ibu kepada Nathalye De Almedia yang dipelihara pada awal 1980-an. Almeida telah mendengar kisah kehilangan haiwan itu ketika ibunya berusia lapan tahun.
Keluarganya mendapati ia hilang semasa kerja-kerja elektrik dilakukan di rumah itu.
Bagaimanapun tiga dekad kemudian, selepas bapanya meninggal dunia, mereka pergi ke rumah berkenaan untuk menyelesaikan harta peninggalan.
Ketika mengemas di loteng, mereka terkejut setelah menemui kura-kura berkenan di dalam kotak pembesar suara kayu lama.
“Kami terkejut! Ibu saya menangis kerana tidak mempercayainya. Mereka menemui Manuela!”  jelas Almeida kepada laman berita The Doso pada 2013.

Haiwan itu berkemungkinan telah berjaya bertahan dengan memakan telur anai-anai yang turut ditemui dalam bilik itu.
Ketika menjalani rutin pemeriksaan veterinar, kura-kura itu didapati berjantina jantan dan kini dipanggil Manuel. – Agensi


KPDNHEP P. Pinang rekod 187 kesalahan, kompaun RM55,300 hingga Jun
Oleh ISWAN SHAFIQ ISA

4 Jun 2022, 12:47 pm
SEBERANG PERAI – Sebanyak 187 kes melibatkan pelbagai kesalahan yang dilakukan peniaga direkodkan Kementerian Perdagangan Dalam Negeri dan Hal Ehwal Pengguna (KPDNHEP) negeri untuk tempoh enam bulan pertama tahun ini sehingga semalam.
Ketua Pegawai Penguatkuasanya, A. Mogan berkata, antaranya adalah kesalahan di bawah perenggan 5, Perintah Kawalan Harga dan Antipencatutan (Penandaan Harga bagi Barangan dan Caj Perkhidmatan) 2020 iaitu sebanyak 125 kes.
Katanya, kesalahan lain iaitu 62 kes lagi pula dikesan di bawah Perintah 2(2) Perintah Kawalan Harga dan Anti Pencatutan (Penandaan Harga Barangan Harga Terkawal).
“Sementara itu, nilai kompaun keseluruhan iaitu antara 1 Januari hingga 3 Jun (semalam) pula adalah sebanyak RM55,300.
“Daripada jumlah itu, RM48,100 adalah nilai kompaun untuk kesalahan di bawah perenggan 5, Perintah Kawalan Harga dan Antipencatutan (Penandaan Harga bagi Barangan dan Caj Perkhidmatan) 2020 manakala selebihnya (nilai kompaun) adalah untuk kesalahan di bawah Perintah 2(2) Perintah Kawalan Harga dan Anti Pencatutan (Penandaan Harga Barangan Harga Terkawal),” katanya dalam satu kenyataan di sini.
Terdahulu katanya, KPDNHEP negeri telah menjalankan 29,822 pemeriksaan antara tempoh yang sama iaitu untuk enam bulan pertama tahun ini bagi memastikan peniaga mematuhi undang-undang yang ditetapkan.

“Untuk pengetahuan, seramai 82 orang penguatkuasa dari KPDNHEP Pulau Pinang dikerahkan untuk menjalankan pemantauan dan pemeriksaan serta penguatkuasaan setiap hari di seluruh negeri ini,” katanya.- KOSMO! ONLINE


Kongsi foto bercoli, Sarah Hildebrand nafi tinggalkan Islam
Oleh MOHD. HAIKAL ISA

4 Jun 2022, 1:56 pm
PETALING JAYA – Bukan lagi sebahagian anak seni yang mencari makan dalam industri bahkan tidak lagi menetap di Malaysia, pelakon berdarah Inggeris, Sarah Hildebrand tetap tidak dapat melepaskan diri daripada perhatian khalayak. Apa sahaja onarnya serba tidak kena di mata pengguna media sosial.
Terbaharu, wanita berusia 31 tahun itu membuatkan ramai peminat terkejut apabila semakin berani berkongsi untaian foto sekadar berbaju dalam atau bercoli dan boxer menerusi Instagram.
Memandangkan Sarah sebelum ini pernah berhijab meskipun tidak berterusan, kelakuan sebegitu dirasakan jaub terpesong daripada kehidupan yang sepatutnya dilalui figura umum sepertinya.
Lebih menikam, dia turut mengundang asakan netizen sama ada sudah bertukar agama memandangkan kini menetap di Amerika Syarikat (AS).
Sarah atau nama sebenarnya, Nur Sarah Marie Hildebrand Asyraf Hildebrand bagaimanapun berpegang dengan pendiriannya masih seorang penganut agama Islam.
“Awak hanya pindah negara bukan agama, bukan? Tolong tahu had limit,” antara komen yang ditinggalkan netizen.

Terpanggil menjawab komen berkenaan, Sarah, 31, membalas pertanyaan yang ditinggalkan netizen dengan menulis: “Dilahirkan dan dibesarkan sebagai Muslim dan saya akan mati sebagai Muslim.”
Sebelum ini sekitar April, pelakon yang cukup dikenali menerusi drama rantaian Pujaan Hati Kanda itu mengumumkan sudah bersara daripada industri seni hiburan tanah air.
Dalam satu video dimuat naik dalam Instagram Sarah memberitahu, dia kini tidak lagi bersedia menerima sebarang tawaran berlakon mahupun pengacaraan.
Baru-baru ini, Sarah, 31, nekad meninggalkan Malaysia buat buat selama-lamanya dengan berhijrah ke AS kerana tidak tahan dengan pelbagai kecaman daripada khalayak termasuk ada yang menggelarnya sebagai perempuan sundal. – KOSMO! ONLINE


Jualan Proton meningkat disokong pemulihan bekalan komponen
Oleh MUHAMMAD IKHWAN IDERIS

4 Jun 2022, 12:47 pm
PETALING JAYA – Jenama kereta nasional, Proton mencatatkan jualan sebanyak 9,792 unit (tempatan dan eksport) bagi bulan Mei lalu setelah berjaya mengatasi isu bekalan komponen.
Ia merupakan peningkatan sebanyak 10.8 peratus berbanding dengan April 2022 dan pertumbuhan 3.7 peratus tahun ke tahun.
Dalam pasaran automotif secara keseluruhan, Proton mengekalkan kedudukan kedua dengan anggaran pegangan pasaran semasa sebanyak 19.6 peratus, manakala jumlah pegangan pasaran tahunan dianggarkan pada 17.1 peratus.
Proton dalam satu kenyataan yang dikeluarkan hari ini berkata, model X50 terus menguasai pasaran kenderaan utiliti sports (SUV) dengan jualan 2,779 unit Mei lalu, membolehkannya menyandang kedudukan pertama bagi segmen SUV secara keseluruhan.
“Dua lagi model Proton yang kekal di tempat pertama dalam segmen masing-masing adalah Proton X70 dan Proton Exora, masing-masing dengan jualan sebanyak 692 unit dan 387 unit.
“Model terlaris syarikat, Proton Saga mencapai jualan 3,996 unit pada bulan Mei, menempatkannya di tangga kedua bagi sedan segmen A.

“Ini pencapaian yang baik memandangkan syarikat perlu menguruskan peralihan model dari versi lama ke versi Proton Saga 2022 yang dilancarkan pada 12 Mei lalu. Permintaan pasaran amat menggalakkan dengan lebih 12,000 tempahan diterima,” katanya.
Roslan Abdullah
Sementara itu, menurut Timbalan Ketua Pegawai Eksekutif Proton, Roslan Abdullah, peningkatan jualan  pada bulan Mei adalah disebabkan syarikat telah menaikkan jumlah pengeluaran untuk mengejar permintaan pasaran.
“Sama seperti semua jenama lain dalam industri automotif, kami masih berusaha untuk mendapatkan bekalan komponen supaya boleh memenuhi tempahan yang tertunggak.
“Proton amat menghargai kesabaran pelanggan yang tetap memberi sokongan kepada kami,” ujarnya. – KOSMO! ONLINE


Anak patung ganti penduduk yang mati
Oleh KOSMO!

4 Jun 2022, 1:00 pm
TOKYO – Sebuah perkampungan di Jepun yang sudah 18 tahun tidak menyaksikan kelahiran bayi memilih alternatif menggandakan bilangan penduduknya dengan menghasilkan anak patung bersaiz manusia, lapor akhbar Daily Star kelmarin.
Salah seorang penduduknya, Ayano Tuskimi telah menggantikan bilangan penduduk yang mati dengan 350 patung buatan tangan buat kampung yang terletak di wilayah Tokushima di Pulau Shikoku.
Sejak itu, penempatan tersebut telah digelar sebagai kampung anak patung dan tular dalam kalangan pelancong.
Tuskimi yang menyara kehidupan sebagai pembuat anak patung tidak menyangka ideanya itu akan menjadi tarikan pelancong dengan kira-kira 3,000 pengunjung pada setiap tahun.
Penghuni asal kampung itu hanyalah seramai 30 orang selepas tiada lagi pasangan muda tinggal di situ untuk melahirkan bayi.
Patung-patung itu diletakkan di ladang untuk kelihatan seperti orang tua yang berkebun, di dalam kelas seperti kanak-kanak sedang belajar serta keluarga yang menunggu di perhentian bas.

Ayano menjelaskan bahawa patung itu juga bertujuan memperingati mendiang bapanya menghalau burung daripada mengambil benih dari ruang simpanan keluarganya. – Agensi


Antonio Rudiger akhirnya pilih Real Madrid
Oleh KOSMO!

4 Jun 2022, 1:00 pm
MADRID – Real Madrid mengesahkan bahawa mereka berjaya mendapatkan khidmat pemain pertahanan, Antonio Rudiger secara percuma selepas kontraknya di Chelsea berakhir.
Pemain berusia 29 tahun berkenaan dilaporkan sudah menandatangani kontrak selama empat tahun di Santiago Bernabeu yang akan berakhir pada 2026 dan meraih pendapatan mingguan sebanyak £315,000 (RM1.73 juta).
Selain gaji mingguan, Rudiger juga telah diberikan wang saguhati yang cukup lumayan apabila bersetuju untuk menyertai Real dan difahamkan kelab itu meletakkan klausa pelepasannya dengan nilai £342 juta (RM1.8 bilion).
“Saya sangat berbangga untuk mengumumkan bahawa saya sudah menyertai Real Madrid. Saya sangat tidak sabar untuk menghadapi cabaran yang mendatang dan tidak sabar untuk turun beraksi buat kali pertama bersama pasukan ini,” katanya.
Rudiger membuat keputusan untuk menyertai Real selepas menolak tawaran gaji mingguan sebanyak £235,000 (RM1.29 juta) oleh Chelsea yang mahu menyambung kontraknya di Stamford Bridge.
Selain Real, beberapa pasukan lain di Eropah termasuk Manchester United, Barcelona, Paris Saint-Germain dan Juventus turut dikaitkan dengan destinasi baharu yang bakal dipilih oleh Rudiger sebelum ini.

Sepanjang lima tahun di Stamford Bridge, Rudiger berjaya merangkul pelbagai trofi termasuk Piala FA, Liga Europa, Liga Juara-Juara, Piala Super UEFA dan Piala Kelab Dunia. – AGENSI


Taman Tasik Setia Bayuemas jadi ikonik perumahan Bayuemas
Oleh MOHD YUNUS YAKKUB

4 Jun 2022, 12:51 pm
KLANG – Taman Tasik Setia Bayuemas yang menelan kos perbelanjaan RM2juta akan menjadi ikonik kepada projek perumahan Bayuemas di Pandamaran di sini.
Pengurus Besar Setia Bayuemas, Razly Mohammad Rus berkata, tasik berkeluasan 4.04 hektar itu menekankan konsep ekosistem biodiversiti dalam kepelbagaian fauna dan spesis hidupan air payau.
Katanya, antara keunikkannya termasuk menempatkan 300 spesis pokok seperti gelam, merawan, tualang dan tembusu selain ikan meliputi jenis sepat ronggeng, sepilai, puyu, baung tempatan, sebarau dan lampam.
“Menariknya, kita menjangkakan tasik ini akan menjadi lokasi migrasi bagi habitat burung daripada utara.
“Tasik ini juga menyediakan empat ‘deck’ pemandangan kepada mereka untuk lokasi mengabadikan kenangan di laman sosial mereka sesuai dengan trend semasa,” katanya ketika ditemui pemberita selepas pelancaran taman tasik tersebut hari ini.
Pelancaran telah disempurnakan Yang Dipertua Majlis Perbandaran Klang, Noraini Roslan selain turut dihadiri Naib Presiden Eksekutif S P Setia, Datuk Yuslina Mohd. Yunus dan Ketua Polis Daerah Klang Selatan, Asisten Komisioner Cha Hoong Fong.

Jelas beliau, taman tasik ini juga berfungsi sebagai tempat pembelajaran ekoran setiap pokok juga ditandakan nama bagi memberikan maklumat kepada pengunjung.
“Ini adalah tanggungjawab sosial korporat dalam menyediakan pusat rekreasi bukan sahaja kepada penduduk bagi projek perumahan ini malah terbuka kepada orang luar,” ujarnya.
Mengulas mengenai kemajuan projek pembangunan perumahan, Razly memberitahu Bayuemas menempatkan tiga fasa perumahan dengan sambutan amat menggalakan.
“Kita telah berjaya menjual 140 unit kediaman bagi fasa satu dan kedua manakala fasa ketiga setakat ini adalah 60 unit daripada 120 keseluruhannya. Harga jualan antara RM500,000 hingga RM650,000.
“Kita juga dalam perancangan membina 80 unit lagi perumahan bagi rumah mampu milik jenis rumah teres satu tingkat dengan harga jualan RM500,000,” katanya. -KOSMO!ONLINE


Lelaki terkejut jumpa bom tangan, puluhan peluru
Oleh ASLIZA MUSA

4 Jun 2022, 2:01 pm
GERIK – Seorang lelaki terkejut apabila menemukan bom tangan lama dan 95 butir peluru di belakang rumahnya di Kampung Selarong, Pengkalan Hulu di sini semalam.
Lelaki berusia 50 tahun itu menjumpai bahan letupan dan puluhan peluru itu ketika kerja-kerja menggali lubang untuk pembesaran kandang lembu pada pukul 4.15 petang.
Ketua Polis Daerah Pengkalan Hulu, Deputi Superintenden Zulkepli Ibrahim berkata, siasatan lanjut mendapati bom berkenaan merupakan bom lama jenis Hand Grenade dengan ukur lilit 20 sentimeter (sm) dan 12 sm panjang.
Katanya, 95 butir peluru bersaiz 7.62 mm yang sudah berkarat itu jenis GPMG.
“Tindakan lanjut segera dijalankan termasuk memusnahkan bom itu oleh Sub Unit Pemusnah Bom (UPB) Taiping pada pukul 10.20 pagi tadi.
“Bom itu berjaya dimusnahkan tanpa sebarang insiden manakala peluru pula akan dilupuskan oleh Unit Persenjataan (AMRA) Ibu Pejabat Polis Kontinjen (IPK) Perak,” katanya di sini hari ini.

Menurut beliau, orang ramai diingatkan agar melaporkan segera kepada pihak polis sekiranya menjumpai sebarang objek mencurigakan atau dipercayai bom.
“Kita minta orang ramai jika menjumpai sebarang objek seperti bom atau bahan letupan supaya tidak menyentuh atau mengalihkannya, sebaliknya laporkan kepada pihak polis untuk tindakan lanjut,” katanya. – KOSMO! ONLINE


Kanak-kanak lelaki curi perhatian, bersilat sembah pengantin
Oleh KOSMO!

4 Jun 2022, 1:24 pm
PETALING JAYA – Memiliki seni yang tersendiri, aksi seorang kanak-kanak lelaki membuat persembahan silat sembah pengantin yang merupakan tradisi Melayu berjaya mencuri perhatian orang ramai.
Menerusi perkongsian satu klip video di laman sosial norsyima memaparkan aksi kanak-kanak tersebut membuka langkah silatnya sebagai acara pembukaan di sebuah majlis perkahwinan baru-baru ini.
Walaupun tidak berpakaian lengkap, kanak-kanak berkenaan dilihat tetap bersungguh mengeluarkan bunga silatnya yang disifatkan sebagai penyeri majlis.
Susulan daripada itu, rata-rata orang ramai memuji ibu bapa kanak-kanak terbabit kerana berjaya mendidiknya dengan warisan budaya Melayu.
“Langkah segak dan teguh, semoga ada pewaris warisan Melayu kelak,” kata seorang pengguna laman sosial dikenali sebagai Eita.
“Takkan Melayu hilang di dunia. Tahniah ibu bapa kerana berjaya mendidik anak-anak. Kekalkan persilatan dan warisan Melayu,” seloroh Adib.

“Pandai adik ni silat. Semoga dapat mewarisi silat Melayu dan digunakan untuk perlindungan dan memberi bantuan kepada yang memerlukan, ujar Farid. – KOSMO! ONLINE


Agong, Raja Permaisuri berkenan rasmi NDO
Oleh MUHAMMAD HELMEE RAMLI

4 Jun 2022, 12:33 pm
NICOL David Organisation (NDO) yang diasaskan oleh legenda skuasy negara, Datuk Nicol David serta bekas pemain Colombia, Mariana de Reyes akhirnya dilancarkan secara rasmi di Bukit Jalil Golf & Country Resort semalam.
Majlis penuh gilang-gemilang itu diserikan lagi dengan keberangkatan tiba Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah yang berkenan merasmikan persatuan tersebut.
Menerusi program utama dikenali sebagai ‘Little Legends’, persatuan itu akan bekerjasama dengan sekolah-sekolah terpilih dengan membekalkan latihan skuasy serta pembelajaran Bahasa Inggeris buat murid-murid dari keluarga berpendapatan rendah berusia 8 hingga 12 tahun.
Nicol berkata, beliau sangat gembira dengan pelancaran tersebut kerana sudah merangka semua program sejak tiga tahun lalu, selain diperkenankan oleh Yang di-Pertuan Agong.
“Hari ini (semalam) adalah hari yang sangat penting dalam hidup saya.
“Selepas bekerja keras selama tiga tahun sejak bersara, akhirnya saya dapat umumkan pelancaran Organisasi Nicol David yang merupakan pertubuhan bukan kerajaan (NGO).

“Saya juga ingin berterima kasih kepada Yang di-Pertuan Agong serta Raja Permaisuri Agong yang berkenan menyerikan majlis ini. Sudah pasti ia akan menjadi memori yang tidak akan dilupakan,” katanya.
Turut hadir pada majlis pelancaran tersebut ialah Menteri Belia dan Sukan, Datuk Seri Ahmad Faizal Azumu.
Pada masa sama, Nicol berharap menerusi program tersebut, bakat-bakat muda skuasy negara boleh mencapai potensi sebenar, selain merealisasikan impian mereka untuk menjadi yang terbaik.
“Saya mendapat peluang terbaik dalam hidup pada usia lima tahun untuk bermain skuasy.
“Sasaran saya adalah untuk membantu anak-anak ini menjadi generasi yang boleh menjadi inspirasi kepada diri sendiri, keluarga serta masyarakat,” ujarnya.


Mercedes-Benz panggil balik sejuta kereta buatan 2004-2015
Oleh KOSMO!

5 Jun 2022, 10:00 pm
BERLIN – Pembuat kereta terkemuka Jerman, Mercedes-Benz memanggil balik hampir sejuta kenderaan lama keluarannya di seluruh dunia kerana potensi mengalami masalah dengan sistem brek, kata pihak berkuasa pengangkutan persekutuan (KBA).
Menurut laporan stesen penyiaran NDTV, KBA memaklumkan bahawa pengumuman itu melibatkan kereta yang dibina antara tahun 2004 dan 2015, siri SUV ML dan GL serta minivan mewah R-Class.
“Hakisan pada penggalak brek dalam kes paling teruk boleh menyebabkan sambungan antara pedal brek dan sistem brek terganggu.
“Akibatnya, fungsi brek boleh terhenti,” tulis KBA dalam satu kenyataan.
Tambah KBA, sebanyak 993,407 kenderaan Mercedes-Benz seluruh dunia sedang dipanggil balik termasuk sekitar 70,000 di Jerman.
Mercedes-Benz turut mengesahkan langkah memanggil semula itu dibuat berdasarkan analisis laporan terpencil untuk kenderaan tertentu.

Tambah syarikat itu, ia akan bermula dengan memanggil semula serta-merta dan menghubungi pemilik kenderaan yang berpotensi terjejas.
“Proses itu akan melibatkan pemeriksaan kenderaan yang berpotensi terjejas dan bergantung kepada hasil pemeriksaan bagi menggantikan alat ganti yang perlu.
“Sehingga pemeriksaan dilakukan, kami meminta pelanggan untuk tidak memandu kenderaan mereka,” kata syarikat itu. – Agensi


Amaran ribut petir di utara Semenanjung
Oleh ALWANI ZAFIRAH

5 Jun 2022, 7:53 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan negeri Perlis, Kedah, Perak dan Pahang malam ini.
MetMalaysia dalam satu kenyataan di Facebook memaklumkan, amaran tersebut dikeluarkan ekoran hujan lebat serta ribut petir dan angin kencang dijangka melanda beberapa daerah di negeri terbabit sehingga pukul 9 malam nanti.
“Hujan lebat serta ribut petir dilihat tertumpu di semua kawasan negeri Perlis dan beberapa daerah di Kedah iaitu Kubang Pasu, Padang Terap, Sik dan Baling.
“Di Perak pula, kawasan terlibat adalah Kerian, Larut, Matang dan Selama, Kuala Kangsar, Kinta, Kampar dan Batang Padang.
“Cuaca buruk yang sama turut meliputi Tanah Tinggi Cameron, Pahang bagi tempoh tersebut,” katanya di sini hari ini. – KOSMO! ONLINE


Quartararo juarai GP Catalunya
Oleh KOSMO!

5 Jun 2022, 9:46 pm
PELUMBA Monster Energy Yamaha MotoGP, Fabio Quartararo terus melebarkan jurang mata dalam senarai pendahulu keseluruhan selepas memastikan kejuaraan kedua musim ini apabila memenangi perlumban Grand Prix Catalunya, sebentar tadi.
Quartararo menamatkan 24 pusingan dengan catatan 40 minit 29.360 saat namun perlumbaan ini lebih terarah kepada kesilapan pelumba tuan rumah, Aleix Espargaro yang melepaskan peluang untuk naik ke podium kerana tersilap kira jumlah pusingan.
Quartararo yang memulakan perlumbaan di petak ketiga dilihat begitu bersungguh untuk untuk menjuarai GP Catalunya apabila berjaya memintas Espargaro dan pelumba Ducati Lenovo Team, Francesco Bagnaia seawal selekoh pertama.
Selepas berjaya memimpin perlumbaan, pelumba dari Perancis itu langsung tidak melakukan kesilapan hingga memaksa Espargaro dan pelumba Prima Pramac Racing, Jorge Martin lebih tertumpu kepada perebutan tempat kedua.
Bagaimanapun, ketika Espargaro makin hampir untuk menaiki podium sebagai naib juara, pelumba Sepanyol itu ‘menyambut’ kejayaan lebih awal kerana menjangkakan pelumbaan sudah pun tamat sekaligus menyaksikan kedudukannya jatuh ke tempat kelima.
Ketika ini, Quartararo sudah pun mengumpul 147 mata dan meletakkannya di landasan betul untuk mempertahankan kejuaraan dunia namun masih dicabar rapat oleh Espargaro dengan 125 mata. AGENSI


Penjawat awam ditahan edar dadah
Oleh NUR NAZLINA NADZARI

5 Jun 2022, 8:33 pm
PADANG BESAR – Dua lelaki termasuk seorang penjawat awam ditahan kerana disyaki terlibat dalam kegiatan pengedaran dadah dalam serbuan di sebuah rumah teres dua tingkat di Beseri dekat sini semalam.
Ketua Polis Daerah Padang Besar, Pemangku Asisten Komisioner Mohd. Shokri Abdullah berkata, bertindak atas maklumat risikan, serbuan menerusi Op Hemlock dilancarkan ke atas rumah tersebut kira-kira pukul 1.45 petang.
Katanya, dua lelaki berusia 27 dan 37 tahun ditahan yang mana salah seorang merupakan penjawat awam bertugas di Perak.
“Hasil pemeriksaan menemui dadah iaitu heroin seberat 137.78 gram bernilai RM1,848, ganja seberat 85.9 gram (RM212.50) dan methamphetamine seberat 27 gram (972).
“Keseluruhan rampasan dadah mampu menampung kira-kira 200 panagih,” katanya di sini hari ini.
Kata beliau, sindiket itu dipercayai beroperasi sejak awal tahun ini dan rumah tersebut dijadikan sebagai tempat menjalankan aktiviti pengedaran dadah.

“Dadah itu disyaki untuk pasaran tempatan dan diedarkan kepada penagih di sekitar Beseri dan Padang Besar,” ujarnya.
Dalam pada itu, Mohd. Shokri memberitahu, dalam serbuan berasingan, pihaknya menahan seorang lelaki warga asing berusia 31 tahun kerana memiliki 80 bungkusan plastik lut sinar berisi air ketum.
“Sebanyak 80 liter air ketum bernilai RM400 ditemui di dalam semak di sebuah kampung di Batu 20, Padang Besar pada kelmarin,” tambahnya. – KOSMO! ONLINE


Derbi Lembah Klang milik KL Wildcats
Oleh MUHAMMAD HELMEE RAMLI

5 Jun 2022, 11:36 pm
KUALA LUMPUR – Pertemuan dua pasukan setempat antara Kuala Lumpur (KL) Wildcats dan Selangor Angels boleh dianggap sebagai pertemuan paling menarik dalam saingan Sooka Netball Super League (NSL) 2022 apabila menyajikan perlawanan cukup sengit.
Pada perlawanan yang berlangsung di Stadium Juara, Bukit Kiara sebentar tadi, pertemuan itu memihak kepada KL apabila mencatat kemenangan 55-40 selepas bekerja keras sepanjang dalam aksi sejam tersebut.
Walaupun bermula garang apabila pada suku masa pertama, namun Selangor tidak membenarkan KL menjarakkan diri terlalu jauh apabila mengejar kedudukan juara bertahan itu sehingga berjaya menyamakan kedudukan 12-12.
Memulakan aksi suku masa kedua dengan kelebihan 13-12, KL yang diiringi sokongan padu penyokong warga kota menampilkan aksi lebih kemas sebelum mula menjarakkan diri dengan kedudukan 22-18.
Bagaimanapun, Selangor sekali lagi menyamakan kedudukan 22-22, namun masih belum mampu untuk menyekat kehebatan skuad kendalian Norizan Rajab itu yang menamatkan suku masa kedua dengan mendahului 29-23.
Bersambung suku masa ketiga, KL yang sudah mendapat rentak permainan sebenar tidak menoleh ke belakang lagi apabila mengutip mata demi mata menerusi sentuhan tajam goal shooter (GS), Puteri Intan Balqis Ahmad Zulkefli dan selesa berada di depan 43-32.

Memasuki suku masa terakhir, Selangor terus bekerja keras untuk cuba merapatkan kedudukan, namun banyak serangan yang dilakukan berjaya dipatahkan benteng pertahanan KL.
Walaupun sudah hampir pasti untuk pulang dengan kemenangan, namun KL langsung tidak mengendurkan asakan dan terus menambah kutipan mata sebelum memastikan kemenangan mutlak 55-40.- KOSMO! ONLINE


Bomba Britain belanjakan RM16.4 juta bagi operasi menyelamat haiwan
Oleh KOSMO!

5 Jun 2022, 9:30 pm
LONDON – Pasukan bomba Britain telah membelanjakan lebih £3 juta (RM16.4 juta) untuk menyelamatkan haiwan dalam tempoh lima tahun lepas, termasuk seekor lembu jantan yang terperangkap di dalam kolam renang, lappr akhbar Daily Star UK, kelmarin.
Pihak bomba menjawab 75 panggilan menyelamat haiwan seminggu dengan 54 peratus daripadanya melibatkan haiwan peliharaan, 22 peratus berkaitan ternakan dan 24 peratus bagi hidupan liar.
Dalam satu kes, seekor lembu jantan seberat 600 kilogram (kg) yang terperangkap selama empat jam di dalam kolam di Paignton, Torbay berjaya diselamatkan oleh anggota bomba Devon dan Cornwall.
Anggota bomba terpaksa mengepam air supaya kaki haiwan yang panik itu boleh sampai ke dasar sebelum kren mengangkatnya ke treler.
Anggota bomba London pula pernah dipanggil untuk menyelamatkan seekor anjing yang terperangkap di dalam kolam beku di Barnet.
Mereka juga menyelamatkan seekor burung kakaktua dari bumbung di Edmonton.

Sementara itu, seekor iguana yang melarikan diri ke atas bumbung dalam cuaca panas 30 darjah Celsius untuk berjemur telah diselamatkan dalam operasi yang berlangsung selama satu setengah jam, dijalankan oleh Perkhidmatan Bomba dan Penyelamat Nottinghamshire.
Terdapat juga kes melibatkan seekor kambing yang ketakutan tersesat di tebing kecil kuari yang berbahaya hingga terpaksa diumpan keluar sejauh 96 kilometer ke tempat selamat oleh Perkhidmatan Bomba dan Penyelamat West Sussex. – Agensi


Johor Jewels mandi peluh sebelum menang
Oleh MUHAMMAD HELMEE RAMLI

5 Jun 2022, 9:41 pm
KUALA LUMPUR – Pasukan pilihan, Johor Jewels dipaksa bekerja keras sebelum melakar kemenangan 66-42 ke atas Perak Phoenix pada saingan Sooka Netball Super League (NSL) di Stadium Juara, Bukit Juara sebentar tadi.
Meskipun menang dengan perbezaan mata cukup besar, namun Johor berdepan tentangan cukup sengit pada perlawanan itu, terutamanya pada suku masa pertama dan kedua apabila Perak tidak gentar melakukan serangan.
Diiringi sorakan padu penonton yang hadir, kedua-dua pasukan menyajikan aksi cukup menarik apabila saling berbalas serangan sebelum saingan suku masa pertama berakhir dengan Johor mendahului 13-10.
Sedar dengan kesukaran untuk menembusi benteng pertahanan Perak, Johor mengambil keputusan memasukkan Pemain Paling Bernilai (MVP) musim lalu, Pow Mei Foong bagi menguasai bahagian tengah gelanggang.
Ternyata kemasukan Mei Foong membuahkan hasil apabila ia membuka ruang buat goal shooter (GS) Johor, An Najwa Azizan untuk melakukan jaringan demi jaringan buat skuad kendalian Fazira Mesnan itu dan mendahului 32-20 pada suku masa kedua.
Bersambung suku masa ketiga, Johor terus ‘mengamuk’ apabila langsung tidak mengendurkan asakan ke arah kubu pertahanan Perak untuk menambah lebih banyak jaringan dan selesa mendahului 47-27.

Walaupun sudah jauh ketinggalan, namun semangat juang Perak langsung tidak luntur apabila terus bekerja keras untuk melakukan serangan dengan diketuai GS, Khairunnisa Nazri.
Menerusi kemenangan itu, Johor terus mengukuhkan cengkaman untuk berada dalam kelompok empat pasukan teratas, sekali gus mencerahkan peluang mereka mara ke pentas separuh akhir.- KOSMO! ONLINE


Puncak Alam antara jajaran stesen ECRL
Oleh ISKANDAR SHAH MOHAMED

5 Jun 2022, 11:26 pm
KUALA SELANGOR – Pembinaaan Projek Laluan Rel Pantai Timur (ECRL) akan turut melibatkan laluan atau jajaran stesen di sekitar Puncak Alam di sini.
Menteri Kewangan, Tengku Datuk Seri Zafrul Tengku Abdul Aziz berkata, perkara itu dimuktamadkan menerusi perbincangan dengan Kementerian Pengangkutan dan Malaysia Rail Link Sdn. Bhd. (MRL) baru-baru ini.
Kata beliau, perancangan pembinaan stesen Puncak Alam itu sememangnya ada sebelum ini, namun belum dimuktamadkan.
“Selepas perbincangan dibuat bersama Kementerian Pengangkutan dan MRL, mereka membuat keputusan untuk membina semula stesen ECRL itu.
“Bajet mengenai pembinaan itu memang ada dan kita akan umumkannya kelak,” katanya ketika ditemui pada program Kenduri Rakyat di Puncak Alam di sini malam ini.
Beliau antara lebih 10,000 tetamu yang hadir memeriahkan program anjuran Kelab Belia Malaysia (MAYC) dan persatuan penduduk setempat.

Media sebelum ini melaporkan kereta api ECRL yang dijangka beroperasi pada 2027 itu mampu menampung 5.6 juta penumpang setahun atau maksimum 440 penumpang bagi setiap perjalanan menerusi enam gerabaknya.
Setakat Januari lalu, kemajuan keseluruhan projek itu melibatkan empat negeri sudah mencapai 28.5 peratus melibatkan di Kelantan, Terengganu, Pahang dan Selangor.
Jelas Tengku Zafrul, pembinaan stesen itu kelak diharap memberi manfaat kepada penduduk daerah ini terutama menjana ekonomi dan peluang pekerjaan.
Dalam pada itu, beliau memaklumkan Kuala Selangor akan dijadikan sebagai daerah angkat bagi Kementerian Kewangan.
Ditanya mengenai ura-ura dikaitkan bakal bertanding di kerusi Parlimen Kuala Selangor, beliau hanya memaklumkan dirinya masih sebagai Menteri Kewangan. – KOSMO! ONLINE.


Mariah Carey disaman RM87 juta kerana dituduh ciplak lagu All I Want For Christmas Is You
Oleh KOSMO!

5 Jun 2022, 8:00 pm
BANDAR RAYA NEW YORK – Penyanyi popular, Mariah Carey telah disaman atas pelanggaran hak cipta lagu hit Krismas tahun 1994, All I Want for Christmas is You, lapor Badan Penyiaran British (BBC), semalam.
Penulis lagu, Andy Stone berkata, dia menulis bersama sebuah lagu dengan tajuk serupa lima tahun sebelum ia dilancarkan oleh Carey.
Stone mendakwa penyanyi itu menggunakan popularitinya untuk menciplak lagu milik lelaki itu.
Bagaimanapun, kedua-dua lagu memiliki susunan muzik berbeza meskipun ia berkongsi tajuk sama.
Stone mempertahankan tindakan saman dengan mengatakan lagu Carey telah menyebabkan kekeliruan peminat hingga lagunya tidak mendapat perhatian selain penyanyi itu tidak meminta kebenaran menggunakan tajuk sama.
Lagu nyanyian Carey, All I Want for Christmas is You adalah lagu ikonik bagi perayaan hujung tahun itu dan merupakan rekod carta lagu Krismas terulung sepanjang zaman.

Sejak muncul dalam album Merry Christmas pada 1994, ia telah mengungguli carta di beberapa negara dan menjelang 2017, lagu itu dilaporkan telah memberikan lebih AS$60 juta (RM263 juta) royalti kepada Carey.
Lagu itu juga telah distrim sebanyak satu bilion kali di platform Spotify.
Stone yang menggunakan nama pentas Vince Vance dengan kumpulan Vince Vance and the Valiants, menuntut sekurang-kurangnya AS$20 juta (RM87.8 juta) sebagai ganti rugi. – Agensi


Pura-pura dirasuk hantu semasa jerut leher isteri
Oleh KOSMO!

5 Jun 2022, 9:00 pm
JAKARTA – Seorang lelaki berpura-pura dirasuk semasa cuba menjerut leher isterinya menggunakan seutas tali kerana berang wanita itu meminta cerai, lapor laman Sukabumiupdate, semalam.
Suspek bernama S dari Sukabumi, Jawa Barat itu dilaporkan naik angin selepas isterinya, SS, meminta cerai.
Menurut SS, sikap suspek yang terlampau cemburu buta membuatkan dia tidak tahan untuk terus hidup bersama.
Ketua Polis Sukabumi, Asisten Komisioner Dedy Darmawansyah mengesahkan motif penjenayah cuba menjerut isterinya adalah kerana tidak menerima permohonan cerai wanita itu.
“Ketika itu berlaku perbualan antara suspek dan mangsa. Tiba-tiba suspek menutup pintu rumah dan menguncinya sambil mengambil seutas tali lalu menghampiri mangsa dan cuba mencekik leher mangsa menggunakan tali tersebut.
“Mangsa ketika itu cuba menahan tindakan pelaku menggunakan kedua-dua belah tangan, namun suspek mengheret mangsa ke tengah rumah.

“Dia kemudian menghentikan perbuatannya dan berpura-pura tidak sedarkan diri seperti dirasuk agar mengsa menganggap perbuatan tersebut dilakukan secara tidak sedar,” jelas Dedy.
Akibat kejadian tersebut, mangsa mengalami kesan lebam pada kelopak mata kiri dan kanan serta lebam pada lutut kaki kiri.
S didakwa dengan Perkara 351 Kanun Jenayah mengenai Penganiayaan dan berdepan hukuman penjara sehingga lima tahun. – Agensi


Kenderaan bertambah, aliran trafik semakin sesak di lebuh raya utama
Oleh KOSMO!

5 Jun 2022, 5:09 pm
PETALING JAYA – Kenderaan semakin bertambah di kedua-dua arah di Lebuh Raya Utara-Selatan serta Lebuh Raya Kuala Lumpur-Karak (KLK) petang ini.
Laporan terkini Lembaga Lebuh Raya Malaysia (LLM) di Facebook menyatakan, aliran trafik perlahan menuju ke selatan melibatkan laluan persimpangan Nilai Utara ke Nilai; Yong Peng Utara ke Yong Peng Selatan dan Hentian Rehat dan Rawat (RnR) Ayer Keroh ke Ayer Keroh.
“Selain itu, ia turut melibatkan Bertam ke Sungai Dua; Permatang Pauh ke Perai; Kuala Kangsar ke Sungai Perak,” kata LLM hari ini.
Sementara itu, bagi laluan menghala ke utara pula, trafik sesak di Bandar Baharu ke Jawi; Tapah ke Hentian Sebelah Gua Tempurung, Machap ke Yong Peng Utara; Jasin ke Ayer Keroh, Pedas Linggi ke Senawang terus ke Persimpangan Port Dickson dan RnR Seremban ke Nilai.
Orang ramai dinasihatkan untuk terus berhati-hati ketika memandu dan disaran menggunakan laluan alternatif serta merancang perjalanan dengan baik. – KOSMO! ONLINE


Angka korban kebakaran depoh kontena di Bangladesh meningkat ke 49
Oleh KOSMO!

5 Jun 2022, 5:59 pm
DHAKA, BANGLADESH – Sekurang-kurangnya 49 maut manakala beratus-ratus lagi dilaporkan cedera dalam satu kebakaran di sebuah depoh kontena di bandar Sitakunda, tenggara Bangladesh.
Kebakaran merebak di kemudahan penyimpanan kontena pedalaman yang hanya 40 kilometer di luar pelabuhan laut utama negara, Chittagong sejurus sebelum tengah malam, demikian menurut pegawai bomba, Jalal Ahmed.
Beberapa unit pemadam kebakaran bergegas ke depoh untuk memadamkan api apabila letupan besar menggegarkan tapak lokasi, mencederakan ramai orang termasuk anggota bomba.
“Seramai 49 orang terbunuh dalam kebakaran tersebut. Angka itu dijangka meningkat kerana kira-kira 300 mangsa yang cedera berada dalam keadaan kritikal,” kata Ketua Pasukan Perubatan Chittagong, Elias Chowdhury.
Mangsa-mangsa berada dalam keadaan kritikal dengan kesan melecur meliputi antara 60 hingga 90 peratus badan mereka.
Kru kecemasan masih berusaha untuk memadamkan kebakaran dan operasi tersebut masih belum tamat.

Sementara itu, Ketua Polis tempatan, Abul Kalam Azad berkata, beberapa jabatan bomba dikejarkan ke lokasi kejadian bagi memadamkan kebakaran yang turut mencederakan anggota bomba.
“Kira-kira 170 mangsa cedera termasuk sekurang-kurangnya 40 anggota bomba dan 10 pegawai polis. Tujuh anggota bomba turut terkorban,” ujarnya.
Dalam pada itu, jurucakap Persatuan Kontena Pedalaman Bangladesh (BICA), Ruhul Amin Sikder berkata, beberapa kontena di depoh persendirian seluas 30 ekar itu mengandungi bahan kimia mudah terbakar termasuk hidrogen peroksida. – AFP


Amber Heard terima lamaran kahwin lelaki Arab Saudi
Oleh KOSMO!

5 Jun 2022, 6:11 pm
RIYADH – Seorang lelaki dari Arab Saudi menawarkan diri untuk berkahwin dengan Amber Heard selepas aktres itu tewas dalam kes saman fitnah menentang bekas suaminya, Johnny Depp, lapor laman Gulf News.
Dalam nota suara yang disiarkan di akaun Instagram rasmi Heard, lelaki tersebut berjanji kepada aktres Amerika Syarikat (AS) itu untuk mengisi hidupnya dengan kegembiraan dan kebahagiaan.
“Amber, memandangkan semua pintu sudah tertutup untuk awak, awak tiada sesiapa kecuali saya untuk menjaga awak.
“Saya menyedari bahawa sesetengah orang membenci dan membuli awak. Oleh itu, saya memutuskan untuk berkahwin dengan awak. Awak sangat berharga tetapi orang tidak menghargainya. Saya lebih baik daripada lelaki tua itu,” katanya dalam kiriman nota suara.
Selepas ia disiarkan, nota suara itu telah menjadi tular di media sosial. Dalam masa kira-kira 14 jam, ia mendapat hampir 100,000 tontonan.
Pada Rabu lalu, Depp memenangi saman fitnah terhadap Heard selepas juri mendapati wanita tersebut telah memfitnah bekas suaminya itu.

Heard mendakwa bahawa pelakon Pirates of the Caribbean itu telah menderanya sepanjang hubungan mereka.
Juri juga telah memberikan ganti rugi sebanyak AS$15 juta (RM65 juta) kepada aktor tersebut yang diakui oleh peguam Heard bahawa bintang Aquaman itu tidak mampu untuk membayarnya. – Agensi


Tiga lembu korban hilang dikebas pencuri
Oleh ROHANA MOHD. NAWI

5 Jun 2022, 5:06 pm
TANAH MERAH – Seorang penternak mengalami kerugian kira-kira RM13,000 selepas tiga ekor lembu ternakannya yang sudah ditempah pelanggan untuk ibadah korban hilang di Kampung Lalang Pepuyu di sini.
Kejadian itu disedari pemilik haiwan itu, Asran Alias, 40, kira-kira pukul 8 pagi semalam semasa datang ke kandang lembu untuk memberi makan haiwan ternakannya.
Ketua Polis Daerah Tanah Merah, Superintendan Wan Zulfikri Wan Othman berkata, siasatan mendapati, tiga ekor lembu jantan milik Asran hilang sebelum mangsa terus membuat laporan di Balai Polis Lalang Pepuyu.
Menurutnya, polis sedang giat mengesan suspek yang terlibat dalam kecurian itu dan kes disiasat mengikut Seksyen 379 Kanun Keseksaan.
Sementara itu, Asran ketika dihubungi Kosmo! berkata, dia akan mengira 28 ekor lembu ternakannya setiap pagi semasa memberi haiwan-haiwan itu makan dan mendapati jumlahnya kurang tiga ekor semalam.
Katanya, kesemua 28 ekor lembu termasuk tiga ekor yang hilang sudah ditempah pelanggan untuk ibadah korban.

“Saya hanya menunggu masa untuk menghantar lembu-lembu ini kepada pembeli, namun tidak menyangka tiga ekor hilang.
“Pencuri itu berani mencuri lembu saya kerana kandangnya terletak bersebelahan Balai Polis Lalang Pepuyu. Sebelum ini, sebanyak 12 ekor lembu penduduk kampung dilaporkan hilang sejak lebih seminggu lalu,” katanya. – KOSMO! ONLINE


Giliran Pahang tambah derita Melaka
Oleh MUHAMMAD HELMEE RAMLI

5 Jun 2022, 7:49 pm
KUALA LUMPUR – Pahang Tulips menambah derita Melaka Mystic dalam saingan Sooka Netball Super League (NSL) selepas mencatat kemenangan besar 60-39 pada perlawanan yang berlangsung di Stadium Juara, Bukit Kiara sebentar tadi.
Perlawanan itu nyata dilihat seperti ‘berat sebelah’ apabila Pahang menguasai sepenuhnya perlawanan dengan goal shooter (GS), Siti Maisarah Affandi cukup berbisa di hadapan jaring.
Pemain Pahang, Nur Shafiqah Fazana Shafie berkata, pasukannya mengambil kesempatan ke atas Melaka yang sudah keletihan selepas beraksi dalam dua perlawanan sebelum ini.
“Betul kami gunakan kesempatan atas keletihan pemain-pemain Melaka tetapi kami tidak pandang rendah dengan kemampuan mereka. Pada perlawanan hari ini, mereka sudah berikan tentangan sengit kepada Pahang.
“Selain itu, kami juga tidak risau untuk melakukan penggiliran pemain kerana pemain-pemain yang dibawa memang ada kemampuan masing-masing. Saya fikir ia jadi kelebihan kepada kami,” katanya sejurus tamat perlawanan.
Sementara itu, penjaga gol (GK) Melaka, K. Ashwini tetap gembira dengan prestasi yang ditampilkan rakan sepasukan biarpun mencatat kekalahan ketiga dalam saingan musim ini.

“Memang satu perlawanan yang sukar pada hari ini tetapi kami sudah tunjuk banyak peningkatan jika dibandingkan dengan perlawanan terdahulu. Kami tetap berikan tentangan kepada Pahang sepanjang permainan.
“Walaupun berdepan penyerang mereka yang memiliki kelebihan dari segi ketinggian, namun saya sebagai penjaga gol perlu menjalankan tugas dengan baik walaupun kaki agak sakit,” ujarnya.- KOSMO! ONLINE


Sasar 38,057 tan metrik padi menjelang 2025
Oleh ROSALWANI CHE SOH

5 Jun 2022, 6:00 pm
BACHOK – Kawasan Pembangunan Pertanian Bersepadu (IADA) Kemasin, Semerak di sini menyasarkan hasil tuaian padi di kawasan Bachok dan Pasir Puteh sebanyak 38,057 tan metrik menjelang tahun 2025.
Pengarahnya, Rohani Jusoh berkata, sasaran itu dilihat realistik apabila IADA berjaya menuai padi sebanyak 29,796 tan metrik tahun ini sekali gus selari dengan peningkatan produktiviti daripada 3.75 tan metrik kepada 5.5 tan metrik ketika ini.
Menurutnya, peningkatan itu juga menyumbang kepada peningkatan kepada 1.7 peratus berbanding 1.3 peratus daripada pengeluaran beras negara.
“Usaha yang dijalankan untuk meningkatkan hasil tuaian padi antaranya melaksanakan projek rintis menggunakan kaedah cecair kapur bagi meningkatkan pengeluaran padi di kawasan seluas 110 hektar di Alor Ganu dan Permatang Machang di sini.
“Projek itu dilakukan selepas tahap alkali (ph) air yang rendah ekoran daripada kebanyakan tanah di negeri-negeri Pantai Timur mengandungi air sungai dan air paya bakau sekali gus menjadikan tanah berasid.
“Keadaan itu menyebabkan tanah mengandungi asid selain air berbau masam dan kelat terutamanya ketika musim kemarau. Kaedah kapur cecair mampu mengelakkan masalah tanah berasid di kawasan kendalian IADA,” katanya ketika ditemui pemberita selepas Program Peningkatan Hasil Padi IADA Kemasin di Balai Informasi Alor Ganu di sini hari ini.

Turut hadir Ahli Dewan Undangan Negeri (ADUN) Jelawat, Abdul Azziz Kadir.
Mengulas lanjut, Rohani berkata, mengikut saranan Jabatan Pertanian Negeri Kelantan, sebanyak 13 tan metrik hingga 22 tan metrik kapur diperlukan bagi meningkatkan ph tanah di dua kawasan kendalian seramai 60 petani itu.
Katanya, penggunaan menyembur cecair kapur itu hanya mengambil masa 48 jam untuk ia bertindak balas bagi meningkatkan kadar ph tanah dan air. – KOSMO! ONLINE


Pemilik ‘garu kepala’, keluarga pengantin tabur tar jalan tanpa kebenaran
Oleh KOSMO!

5 Jun 2022, 4:58 pm
PETALING JAYA – Tindakan sebuah keluarga pengantin menabur tar jalan di halaman sebuah rumah yang disewa mereka untuk dijadikan lokasi majlis perkahwinan tanpa kebenaran pemilik telah mengundang pelbagai reaksi orang ramai.
Menerusi perkongsian pengguna Instagram, Hayatbun, dia memuat naik gambar memaparkan keadaan halaman berumput rumah berkenaan telah dipenuhi tar jalan.
Menurut pengguna tersebut, keluarga pengantin berkenaan melakukan perkara itu bertujuan bagi mengelakkan kawasan berlecak kerana bimbang tetamu yang hadir tidak selesa.
“Ada seorang pelanggan, dia sewa sebuah halaman rumah sebagai lokasi majlis perkahwinan anaknya, dia pergi tabur tar jalan sebab kata tak nak bagi berlecak untuk kenduri anak dia tanpa pengetahuan pemilik rumah berkenaan.
“Daripada cantik rumput, jadi macam ini dan tak sangka wujud manusia tiada otak macam ini,” tulisnya.
Hantarannya itu telah menjadi tular di media sosial dan menjadi bualan hangat dalam kalangan pengguna Twitter sejak semalam.

Sementara itu, seorang pengguna Twitter, Raisa memaklumkan sebelum ini dia dan pasangannya telah menyewa lokasi sama untuk meraikan majlis perkahwinan mereka.
Katanya, ketika membuat tinjauan lokasi, halaman tersebut dilihat cantik dengan dipenuhi rumput-rumput hijau, namun keadaan menjadi berbeza apabila tiba hari kejadian.
“Saya pun kahwin dekat tempat ini, masa buat tinjauan lokasi, nampak cantik dan memang masih ada rumpu-rumput, tapi masa hari majlis, dah ada tar jalan, saya ingat pemilik yang buat, rupanya kerja pelanggan sendiri,” ciapnya.
Menjengah ke ruangan komen, pelbagai reaksi diberikan orang ramai yang rata-ratanya kurang senang dengan tindakan pelanggan tersebut.
“Kalau aku pemilik itu, memang aku suruh buat jadi macam asal balik dan tambah saman sekali sebab rosakkan harta aku,” ciap Ijat.
“Kalau nak lokasi majlis jalan tar, buat atas padang kawad, dah sewa kawasan orang, jangan gatal tangan nak ubah itu ini, perangai macam ini pun wujud,” ujar Qilman. – KOSMO! ONLINE


Pasangan kekasih diarak, disebat 20 kali selepas video lucah tular
Oleh KOSMO!

5 Jun 2022, 7:00 pm
ACCRA, Ghana – Sepasang kekasih di Ghana diikat pada sebatang kayu dan disebat 20 kali selepas rakaman video lucah mereka tular di media sosial, lapor akhbar Daily Star, semalam.
Penduduk bandar Wa, bertindak sendiri untuk menangkap dan menghukum seorang lelaki dan wanita atas penyebaran video lucah mereka yang didakwa mencemarkan nama baik bandar itu.
Beberapa foto menunjukkan pasangan kekasih itu diikat pada tiang berbeza di halaman Istana Wa Naa pada 31 Mei lalu turut tular di laman sosial.
Pihak berkuasa undang-undang negara itu, Persatuan Peguam Ghana (GBA), sejak itu mengecam penderaan di Wilayah Barat Atas dan menyifatkannya sebagai mundur dan biadab.
Laporan menunjukkan bahawa pasangan itu telah diarak ke istana untuk penghakiman tetapi Wa Naa (Raja orang Wala) tidak hadir sehingga mereka memutuskan untuk memberikan 20 sebatan ke atas kedua-dua mangsa.
Wa Naa atau Na Fuseini Seidu Pelpuo IV bagaimanapun mendakwa beliau yang membenarkan hukuman itu dilakukan untuk memupuk disiplin kepada anak-anak muda di bandar itu.

“Selain hukuman sebat, ibu bapa lelaki dan perempuan itu juga akan bersetuju untuk membenarkan kedua-duanya berkahwin dan kekal sebagai pasangan untuk menjalani kehidupan yang lurus,” katanya. – Agensi


Gunung berapi meletus di Filipina, penduduk diarah berpindah
Oleh KOSMO!

5 Jun 2022, 4:55 pm
MANILA – Sebuah gunung berapi meletus di timur Filipina, yang membebaskan awan gelap  sekali gus memaksa pihak berkuasa melaksanakan kerja-kerja pemindahan penduduk ketika amaran letusan susulan dikeluarkan.
Letusan dari gunung berapi Bulusan di wilayah pedalaman Sorsogon berlangsung selama 17 minit, yang membebaskan kepulan asap berwarna kelabu sehingga sekurang-kurangnya satu kilometer (km), demikian menurut Institut Vulkanologi dan Seismologi Filipina.
Pihak berkuasa mengeluarkan amaran 1 pada sistem lima peringkat yang bermaksud ‘peringkat rendah’.
“Terdapat letusan freatik pada gunung berapi Bulusan, yang bermaksud letusan disebabkan oleh air mendidih di bawah kawah,” kata ketua institut tersebut, Renato Solidum kepada radio tempatan, DZBB.
Tambahnya, debu daripada letusan itu turut menjejaskan dua buah pekan di Sorsogon, kira-kira 500 km di selatan Manila, namun tiada sebarang kecederaan dilaporkan.
“Di bandar Juban, dua buah kampung mengalami keadaan ‘keterlihatan sifar’ disebabkan oleh debu tebal. Jentera bomba telah dikejarkan ke kawasan itu.

“Proses pemindahan penduduk juga sedang berlaku dan keutamaan kami adalah warga emas serta pesakit asma,” kata seorang petugas pejabat bencana, Dennis Despabiladeras.
Pihak berkuasa turut memberi amaran kepada orang ramai agar tidak mendekati kawasan dalam radius 4 km dengan gunung berapi tersebut.
Penduduk berhampiran lembah dan sungai turut diarah berjaga-jaga terhadap aliran lumpur dan air sungai yang deras sekiranya berlakunya hujan lebat.
Dalam pada itu, pihak berkuasa lapangan terbang Manila berkata, tiada sebarang penerbangan yang terjejas dengan letusan gunung berapi tersebut buat masa ini, namun juruterbang telah diingatkan agar tidak menghampiri kawasan kejadian. – AFP


3 maut, 11 cedera dalam tembakan rambang di Philadelphia
Oleh KOSMO!

5 Jun 2022, 6:19 pm
PHILADELPHIA, Pennsylvania – Tiga maut manakala 11 lagi cedera selepas beberapa individu melepaskan tembakan rambang terhadap orang ramai di sebatang jalan popular di Philadelphia, dalam negeri Pennsylvania, kata polis.
Seorang inspektor polis, D. F. Pace berkata, dua penembak lelaki dan seorang wanita itu telah terbunuh, sambil menambah beberapa pegawai yang bergegas ke lokasi kejadian mengesan beberapa penembak aktif dalam kalangan orang ramai.
“Anda boleh bayangkan terdapat beratus-ratus individu sedang menikmati South Street seperti yang dilakukan setiap minggu apabila kejadian tembakan ini berlaku,” kata Pace.
Menurutnya, pegawai polis menembak seorang daripada suspek, namun tidak dijelaskan sama ada tembakan itu mengenainya.
Media tempatan melaporkan bahawa tiada sebarang tangkapan dilakukan setakat ini.
Tambah Pace, dua pucuk pistol turut ditemui di lokasi kejadian dan polis perlu menunggu sehingga pagi (waktu tempatan) bagi memeriksa rakaman pengawasan dari kedai-kedai berhampiran yang ditutup pada malam Sabtu. – AFP


ADUN Kukusan umum keluar Warisan
Oleh IVAN AMIRUL

5 Jun 2022, 4:16 pm
KOTA KINABALU – Seorang lagi Ahli Dewan Undangan Negeri (ADUN) Parti Warisan (Warisan), Rina Jainal mengesahkan keluar parti itu hari ini.
Perkara itu disahkan oleh ADUN Kukusan terbabit dalam sidang media khas sebentar tadi.
Rina yang juga Naib Ketua Wirawati Warisan turut mengumumkan menyertai Parti Harapan Rakyat Sabah (PHRS) yang diketuai presidennya, Tan Sri Liew Yun Fah.
Menerusi sidang media berkenaan, Rina menyatakan beliau mengumumkan keluar Parti Warisan berkuatkuasa hari ini selepas lebih lima tahun berjuang bersama parti itu sejak daripada akar umbi sehinggalah ke peringkat Dewan Undangan Negeri (DUN).
“Saya juga dengan ini mengumumkan menyertai Parti Harapan Rakyat Sabah (PHRS) serta-merta hari ini dan akan bersama barisan kepimpinan parti di bawah kepimpinan Tan Sri Liew Yun Fah untuk terus memberi perkhidmatan kepada rakyat.
“Selain itu, saya juga meletakkan semua jawatan dalam Parti Warisan termasuklah sebagai Naib Ketua Wirawati dan Ketua Wirawati Kalabakan berkuatkuasa serta-merta,” katanya pada sidang media khas di ibu pejabat PHRS hari ini.

Terdahulu, lima wakil rakyat Warisan sebelum ini yang sudah bertindak keluar parti adalah Hassan A Gani Pg Amir (Sebatik) Datuk Dr Yusof Yaacob (Sindumin), Ahli Parlimen Lahad Datu merangkap ADUN Segama, Datuk Mohamaddin Ketapi, Datuk Peter Anthony (Melalap) dan Datuk Nuil Juatim (Limbahau).
Selepas lima ADUN Warisan itu keluar parti, Warisan kini memiliki 18 kerusi DUN dan blok pembangkang tinggal 26 kerusi manakala blok kerajaan termasuk ADUN Bebas dan ADUN Dilantik mempunyai 52 kerusi.
Satu kerusi DUN masih kosong susulan penyandangnya Manis Muka Mohd Darah meninggal dunia pada 17 November 2020.-KOSMO! ONLINE


Bijirin sarapan berbentuk rahim wanita
Oleh KOSMO!

5 Jun 2022, 3:00 pm
STOCKHOLM – Sebuah jenama pengeluar produk kesihatan haid di Sweden, Intimina telah mengeluarkan bijirin sarapan pagi yang berbentuk seperti rahim wanita berwarna merah susu, lapor laman Oddity Central, kelmarin.
Syarikat itu telah memperkenalkan produk terbaharu, Period Crunch sebagai bijirin sarapan pagi yang bertujuan bertindak sebagai pemula perbualan tentang haid di rumah.
Bukan itu sahaja, setiap keping bijirin berperisa raspberi di dalam kotak berbentuk seperti rahim wanita itu mengandungi perasa makanan yang akan mewarnakan susu dengan warna merah yang berbeza.
Bijirin unik itu diilhamkan daripada satu tinjauan dalaman terhadap 2,000 orang dewasa yang mendedahkan bahawa kira-kira 48 peratus wanita terlalu malu untuk bercakap tentang haid.
Dalam pada itu, 77 peratus wanita juga tidak pernah berbual mengenai topik datang bulan di rumah mereka.
“Saya gembira kerana Intimina telah mendapat perhatian ramai dan membangunkan Period Crunch untuk membantu meningkatkan kesedaran tentang stigma sosial yang berterusan berkaitan haid.

“Haid adalah sebahagian daripada diri kita (wanita), jadi amat membimbangkan apabila mendengar bahawa ramai orang tidak selesa membincangkannya,” kata pakar sakit puan untuk Intima, Dr, Shree Datta. – Agensi


Lelaki OKU maut rempuh MPV rosak
Oleh NUR SYAZWANA MANSOR

5 Jun 2022, 4:03 pm
SUNGAI PETANI – Seorang lelaki orang kelainan upaya (OKU) maut selepas motosikal ditunggangnya terlibat dalam kemalangan di Kilometer 85.1 Lebuh Raya Utara Selatan arah utara di sini hari ini.
Dalam kejadian kira-kira pukul 11 pagi itu, mangsa, Muhammad Faizol Azahar, 23, meninggal dunia di lokasi kejadian akibat kecederaan parah pada kepala.
Mangsa yang tinggal di Kampung Banggol Lalang, Gurun dekat sini itu memiliki kad OKU di bawah kategori ketidakupayaan penglihatan.
Ketua Polis Daerah Kuala Muda, Asisten Komisioner Zaidy Che Hassan berkata, kemalangan melibatkan motosikal jenis Honda Wave ditunggangi mangsa dan sebuah kenderaan pelbagai guna (MPV) jenis Honda Stream.
Katanya, MPV tersebut dinaiki tiga lelaki berusia antara 42 hingga 45 tahun dan kemalangan dipercayai berlaku apabila motosikal mangsa yang bergerak di lorong kecemasan tidak sempat mengelak lalu melanggar bahagian belakang MPV.
“MPV itu berhenti di lorong kecemasan kerana mengalami kerosakan iaitu radiator bocor,”  katanya dalam satu kenyataan di sini hari ini.- KOSMO! ONLINE


Motosikal ‘encik’ tak hilang cuma simpan di balai
Oleh NOOR HASLIZA NUSI

5 Jun 2022, 3:39 pm
BALIK PULAU – Tindakan pantas sepasukan anggota polis membawa dua motosikal yang ditinggalkan pemiliknya bersama anak kunci ke Balai Polis Bayan Lepas Khamis lalu mengundang pujian netizen di media sosial sejak semalam.
Menerusi Facebook (FB) yang dimuat naik Ibu Pejabat Polis Daerah Barat Daya, kejadian dilaporkan berlaku ketika anggota balai berkenaan melakukan tugas Ronda Cegah Jenayah (RCJ) pada 2 Jun lalu di sekitar Bayan Lepas di sini lalu menemui dua buah motosikal.
“Dua motosikal ditinggalkan dalam keadaan kunci masih berada di motosikal tersebut.
Bagi mengelakkan motosikal itu dicuri, KPB (Ketua Polis Balai) Bayan Lepas mengarahkan anggota bertugas membawa kedua-dua motosikal itu ke balai.
“Pemilik motosikal telah hadir ke balai untuk membuat laporan kehilangan motosikal tetapi anggota bertugas memberitahu yang motosikal mereka berada di balai.
“Phak polis berharap agar orang ramai lebih berhati-hati memandangkan kecuaian seperti ini hanya akan memberi ruang dan peluang kepada penjenayah sekali gus meningkatkan jumlah kes curi motosikal di Daerah Barat Daya,” menurut kenyataan di FB rasmi berkenaan semalam.
Dalam pada itu, tindakan anggota polis tersebut telah mendapat 79 tanda suka dan lima perkongsian sejak dimuat naik pada pukul 7.48 malam tadi. KOSMO! ONLINE


KPDNHEP aktifkan semula program Jualan Kedai Prihatin
Oleh MOHD AZLI ADLAN

5 Jun 2022, 2:34 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengaktifkan semula program Jualan Kedai Prihatin yang terhenti kira-kira tiga bulan lalu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, program Jualan Kedai Prihatin tersebut yang turut menawarkan barangan pada harga lebih murah daripada pasaran merupakan alternatif kepada Program Jualan Keluarga Malaysia (PJKM) dijadual berakhir bulan ini.
Beliau berkata, mekanisme program Jualan Kedai Prihatin ialah sebuah lori milik KPDNHEP akan menjelajah ke lokasi strategik bagi menemui pengguna.
“Bermula hari ini (semalam), kita akan buat lagi program (Jualan Kedai Prihatin) ini. Fokus kita kepada (daerah) Hulu Terengganu tetapi kita terbuka kepada kawasan-kawasan lain yang memerlukan.
“Jadi dengan adanya kemudahan ini, kita boleh mengembangkan (program Jualan Kedai Prihatin) ke negeri-negeri lain bergantung kepada permintaan,” katanya ketika ditemui ketika memantau perjalanan program Jualan Kedai Prihatin di pekarangan Masjid Kampung Gaung, Kuala Berang di sini hari ini.
Rosol menjelaskan, penganjuran program Jualan Kedai Prihatin memerlukan kerjasama pemimpin setempat khususnya wakil rakyat yang sanggup mengeluarkan sedikit peruntukan bagi memberi subsidi harga barangan yang dijual kepada pengguna.

Dalam perkembangan berkaitan, beliau memaklumkan mekanisme penganjuran PJKM yang sebelum dilaksanakan di 222 Parlimen seluruh negara akan bertukar selepas ini dengan hanya akan diadakan pada Program Jelajah Aspirasi Keluarga Malaysia. – KOSMO! ONLINE


‘Adakan PRU-15 adalah desakan ahli politik, bukan rakyat’ – KJ
Oleh DIYANATUL ATIQAH ZAKARYA

5 Jun 2022, 4:32 pm
MELAKA – Menteri Kesihatan, Khairy Jamaluddin Abu Bakar ‘tidak selesa’ dengan pelaksanaan Pilihan Raya Umum ke-15 (PRU-15) dalam tempoh terdekat dan menyifatkannya sebagai desakan politik semata-mata.
Menurutnya, negara kini masih berada pada Fasa Peralihan Ke Endemik dan belum memasuki Fasa Endemik untuk melakukan aktiviti tanpa kawalan kesihatan, termasuklah ceramah besar-besaran.
Jelasnya, sehingga kini Akta Pencegahan Dan Pengawalan Penyakit Berjangkit 1988 (Akta 342) masih dikuatkuasakan dan pelaksanaan PRU-15 dalam masa terdekat hanyalah desakan ahli politik yang tidak memikirkan soal kesihatan rakyat.
“Saya sebagai Menteri Kesihatan masih mengisytiharkan Malaysia sebagai kawasan pandemik Covid-19 dan dalam Fasa Peralihan Ke Endemik, maksudnya kita masih lagi adakan beberapa sekatan seperti memakai pelitup muka.
“Kalau nak jaga kesihatan awam, kita tunggu beberapa bulan lagi hingga ke Fasa Endemik dan saya lebih selesa (PRU-15 diadakan) sebagai Menteri Kesihatan pada waktu itu, lagipun tiada desakan dari rakyat, sebaliknya lebih kepada ahli politik,” katanya.
Beliau berkata demikian pada sidang akhbar Majlis Pelancaran Jelajah Agenda Nasional Malaysia Sihat (ANMS) Peringkat Negeri Melaka, Sambutan Hari Denggi Asean dan Gotong Royong Mega 1.0 Perangi Aedes Peringkat Kebangsaan di Banda Hilir di sini, hari ini.-KOSMO! ONLINE